Sukan Sea: Skuad hoki padang lelaki negara menang pingat emas

PHNOM PENH, 16 Mei- Skuad hoki padang lelaki Malaysia menepati ramalan apabila berjaya memenangi pingat emas Sukan SEA 2023 di Kemboja selepas menundukkan Singapura 3-0 pada aksi akhir, sebentar tadi.Kemenangan tersebut mengubati kekecewaan apabila skuad negara gagal mengekalkan dua pingat emas bagi acara dalam dewan tempoh hari.Skuad negara yang tampil membariskan majoriti pemain muda, tidak berdepan masalah dalam mengatur rentak permainan.Pengendali, Amin Rahim akui sosok empat pemain senior membantu pasukan mencorak permainan lebih kemas sejak awal permainan.Aksi suku pertama menyaksikan kedua pasukan terikat tanpa jaringan namun Amirul Hamizan Azahar membuka tirai jaringan pada minit ke-16 sekali gus meletakkan Malaysia di depan.Amirul Hamizan sekali lagi menggandakan jaringan pada minit ke-38 dan menafikan penjaga gawang Singapura, Xuan Wee Wei.Selang 10 minit kemudian, Alfarico Lance Liau Jr menambah jaringan ketiga menerusi gol padang dan keputusan itu kekal sehingga tamat perlawanan.Pingat gangsa dikongsi Indonesia dan Thailand yang menamatkan peringkat kumpulan di kedudukan ketiga dan keempat.Ia merupakan pingat emas ke-32 secara keseluruhan buat kontinjen negara.


Sukan Sea: Sam Jee Lek tambah koleksi pingat emas negara

PHNOM PENH, 16 Mei- Atlet acara sukan tarian (Breaking), Sam Jee Lek menghadiahkan pingat emas ke-31 buat negara, sebentar tadi.Sam berjaya mempertahankan pingat emas itu selepas pernah beraksi pada edisi 2019 di Filipina.Aksi akhir yang berlangsung di Dewan Sukan Tarian Stadium Olimpik, Sam menewaskan atlet dari Thailand, Cheno dengan kutipan mata, 3-0.Emas yang dimenangi itu merupakan pingat kedua daripada sukan tarian sejak kali pertama dipertandingkan pada edisi 2005 di Manila dan penyertaan sulungnya pada 2019.Atlet berusia 28 tahun itu terkenal dengan julukan nama, Lego Sam diumum sebagai juara selepas mengungguli ketiga-tiga pusingan berdepan pihak lawan.Pingat perak menjadi milik Cheno dan pingat gangsa pula menjadi milik seorang lagi peserta dari Thailand, Tflow.

(Atlet acara sukan tarian (Breaking), Sam Jee Lek mencium pingat emas miliknya,tanda meraikan kemenangan buat negara)


Liga Perdana Inggeris: Liverpool hambat empat teratas

LEICESTER, 16 Mei-Liverpool meneruskan rentak kemenangan bagi memburu kedudukan empat terbaik bagi mara ke Liga Juara musim depan selepas menang 3-0 ke atas Leicester City pada Isnin.Dua jaringan oleh Curtis Jones dan satu jaringan pemain sensasi Liverpool, Trent Alexander-Arnold mengurangkan jurang kepada satu mata menghampiri kedudukan empat teratas.'The Reds' semakin meningkatkan tekanan kepada pencabar seperti Manchester United dan Newcastle dengan kemenangan ketujuh berturut-turut.Skuad bimbingan Jurgen Klopp perlu mengharapkan kedua-dua pasukan itu seri atau tewas pada baki perlawanan masing-masing bagi membolehkan Liverpool melonjak ke tangga keempat.Manchester United dan Newcastle mempunyai baki tiga perlawanan berbanding liverpool yang hanya berbaki dua perlawanan yang dimiliki oleh Liverpool."Ini sahaja yang mampu kami (Liverpool) lakukan. Ia adalah memalukan sekiranya mereka (Manchester dan Newcastle) tergelincir dan kami tidak memanfaatkannya."Kami telah pun layak ke Pertandingan Europa yang pada enam minggu lalu kami seperti tidak layak untuk mendapatkan tempat", kata Kloop.Sementara itu nasib berbeza pula dialami oleh Leicester musim ini.Bekas juara Liga Perdana itu kini berdepan dengan penyingkiran liga dengan dua mata di atas zon penyingkiran berbaki dua perlawanan lagi.Pasukan yang digelar 'The Foxes' itu berdepan tugas perlu menang apabila dijadualkan menentang Newcastle pada Isnin depan sambil mengharapkan Leeds dan Everton tewas pada perlawanan masing-masing."Kita perlu menang pada perlawanan menentang Newcastle. Tentunya ia satu perlawanan yang sukar", kata Pengurus Sementara Leicester Dean Smith.Pada perlawanan yang diadakan di Stadium King Power itu, Leicester City dilihat gagal mengambil kelebihan sebagai tuan rumah apabila membiarkan pasukan pelawat, Liverpool berjaya mendahului perlawanan 2-0 hasil jaringan Curtis Jones pada minit ke-33 dan 36.Gol pertama berpunca hasil hantaran penjaga gol Liverpool, Alisson Becker yang menemui Mohammed Salah yang bertindak menghantar bola kepada Curtis Jones yang tidak dikawal menolak masuk ke gawang Leicester.Salah sekali lagi menjadi duri dalam daging buat pertahanan Leicester apabila melorongkan bola kepada Jones bagi gol kedua Liverpool.Alexander Arnold menjadikan kedudukan 3-0 pada minit ke-71 melalui sepakan percuma menarik selepas ketua pasukan, Jordan Henderson di jatuhkan pertahanan Leicester di luar kotak penalti.kemenangan tersebut meletakkan Liverpool di kedudukan kelima liga ketinggalan satu mata berbanding Manchester United yang kini mengumpul 66 mata di tangga keempat.-AFP


Sukan SEA: Analisis penuh pencapaian kontinjen negara akan dilakukan

KUALA LUMPUR, 16 Mei - Analisis penuh keseluruhan pencapaian kontinjen negara pada Sukan SEA Kemboja akan dibuat selepas semua atlet pulang ke tanah air, Jumaat ini.Menteri Belia dan Sukan, Hannah Yeoh berkata perjumpaan akan diadakan bersama ketua dan timbalan ketua kontinjen mengenai prestasi kontinjen kebangsaan.

Beliau berkata, meskipun sasaran 40 pingat emas mustahil untuk dicapai namun beliau mahu atlet melakukan yang terbaik pada pecutan terakhir kejohanan dwitahunan itu."Saya percaya kalau ikut hari-hari sebelum ini, ada atlet walaupun tidak disasarkan untuk menang apa- apa pingat, mereka dapat membuat kejutan," katanya ketika ditemui pemberita selepas merasmikan The Malaysian Association of Professional Speakers (MAPS), di Bangsar.Setakat hari ini, kontinjen negara berjaya memperolehi sejumlah 164 pingat dimana 30 pingat emas, 42 perak dan 85 pingat gangsa.


Liga Super: Sang Kenari perlu kembalikan rentak kemenangan

ALOR SETAR, 16 Mei-Skuad Kedah Darul Aman KDA FC perlu kembali melakar kemenangan apabila turun menentang Kelantan FC di lama sendiri Jumaat ini.Gesaan tersebut disuarakan oleh bekas pemain Kedah era 90an, Ahmad Sobri Ismail.Ini berikutan prestasi tidak menentu pasukan itu yang menggusarkan penyokong setia Hijau Kuning meski melakar kemenangan kali terakhir pada 28 April lalu ketika menentang Negeri Sembilan FC."Saya berharap agar para pemain dan pegawai pasukan Kedah mampu berusaha meningkatkan mutu permainan bagi baki perlawanan seterusnya", katanya ketika ditemui pemberita di sini.Tambah Sobri lagi, dia mengharapkanagar pasukan Sang Kenari mampu meningkatkan kualiti permainan dari sudut teknikal dan skil bagi perlawanan akan datang.Ahad lalu, Sang Kenari tumpas kepada Penang FC di laman lawan dengan jaringan 5-2 pada satu perlawanan persahabatan.Skuad KDA FC kini berada di tangga kelima liga dengan mengumpul 19 mata hasil enam kemenangan.

(Bekas pemain dan penjaga gol Kedah, Ahmad Sobri Ismail)


Sukan Sea: Syazwani Radzi tambah kutipan pingat negara

PHNOM PENH, 15 Mei- Skuad angkat berat negara menepati sasaran meraih satu pingat gangsa menerusi Nur Syazwani Radzi, pada penampilan pertamanya, di Sukan SEA Kemboja 2023, tengah hari tadi.Kejayaan Syazwani yang beraksi dalam kategori 64 kilogram wanita pada hari terakhir acara angkat berat dipertandingkan itu, nyata menebus kekecewaan kem angkat berat negara apabila badang negara Muhammad Erry Hidayat.Acara yang berlangsung di Dewan Taekwondo Olimpik, atlet berusia 20 tahun itu melakukan angkatan keseluruhan 184 kilogram dengan mencatat 80 bagi kategori 'snatch' dan 104 untuk 'clean and jerk'."Saya terkejut juga dengan kemenangan hari ini. Saya tak sasarkan untuk pingat, hanya untuk angkatan terbaik sahaja. Saya pun kali pertama sertai Sukan Sea. Insya-Allah, untuk akan datang saya akan buat lebih baik, " kata Syazwani kepada pemberita hari ini.

(Atlet angkat berat, Nur Syazwani Radzi ditemu bual pemberita selepas acarapenyampaian pingat dan hadiah)

Pingat emas acara berkenaan menjadi milik wakil Indonesia, Tsabitha Alfiah Ramadani yang melakukan jumlah angkatan keseluruhan 204 kilogram manakala peserta Vietnam Thi Thu Uyen Dinh membawa pulang pingat perak.Sebelum ini, Persekutuan Angkat Berat Malaysia (PABM) menyasarkan skuad negara dapat membawa pulang satu pingat gangsa menerusi Muhammad Erry.


Sukan SEA 2023: Sukan billiard sumbang emas ke-29 negara

PHNOM PENH, 15 Mei- Sukan Billiard menggembirakan kem negara malam tadi selepas lebih 48 jam hambar tanpa kilauan pingat emas.Thor Chuan Leong muncul penyelamat apabila membutirkan pingat emas ke-29 menerusi acara perseorangan lelaki di Pnom Penh.Chuan Leong mengesahkan kejayaan selepas menjinakkan wakil Thailand, Akani Songsermsawad dalam perlawanan akhir dengan kemenangan mutlak 4-1."Feeling impressed, pleased to win lah this tournament sebab saya main satu event saja, jadi tekanan agak tinggi tetapi saya akhirnya dapat menghadiahkan pingat," katanya.

(Thor Chuan Leong menyumbang pingat emas menerusi acara perseorangan lelaki di Pnom Penh)

Pemain berusia 35 tahun itu mengulangi pencapaian ketika edisi 2015 di Singapura apabila mengungguli acara sama.Seorang lagi atlet negara, Lim Kok Leong turut menaiki podium selepas meraih pingat gangsa.Kejayaan dilakar Chuan Leong sekali gus menamatkan hari suram kem negara yang kali terakhir memperoleh pingat emas pada petang 12 Mei lalu.


Sukan SEA: Skuad hoki negara mara ke final dengan bergaya

PHNOM PENH, 14 Mei - Malaysia menamatkan saingan liga sepusingan hoki lelaki Sukan SEA 2023 di kedudukan teratas dengan rekod tanpa kalah selepas menewaskan Indonesia 4-2 pada perlawanan terakhir di sini, hari ini.Pada aksi yang berlangsung di padang hoki Stadium Nasional Morodok Techo, Malaysia yang telah mengesahkan kemaraan ke final lebih awal, berdepan tentangan sengit sekali gus buntu menemui jaringan hingga menghampiri separuh masa.Namun, selepas bertahan dengan baik, gawang Indonesia akhirnya dibolosi dua kali dalam tempoh singkat selepas Shahmie Irfan Suhaimi dan Muhammad Najib Abu Hassan masing-masing meledak jaringan padang pada minit ke-28.Mendahului 2-0, anak buah Muhamad Amin Rahim semakin selesa mengawal permainan apabila Mohammad Harris Iskandar Osman menjadikan kedudukan 3-0 menerusi jaringan padang, sebelum Muhammad Amirul Hamizan Azahar mencetak nama sebagai penjaring selepas menyempurnakan penalti stroke pada minit ke-43.Bagaimanapun, kealpaan pasukan negara membawa padah yang menyaksikan Indonesia berjaya mengurangkan defisit jaringan selepas Derangga Raditya meledak dua gol, masing-masing menerusi pukulan sudut penalti pada minit ke-44 dan jaringan padang seminit kemudian.

Kejayaan menundukkan Indonesia menyaksikan Malaysia mencatat kemenangan keempat berturut-turut untuk menerajui saingan liga dengan mengumpul 12 mata, menjelang aksi final bertemu Singapura di venue sama, Selasa depan.“Secara keseluruhan persembahan kurang memberangsangkan. Banyak melakukan kesilapan mudah hingga membenarkan lawan menjaringkan dua gol. Namun keluar dengan kemenangan dan kekal rekod bersih tanpa kalah harus diberi pujian.“Kita akan gunakan rehat esok dengan baik dan lakukan analisa bagaimana untuk bermain baik serta kembalikan keyakinan pasukan. Siapa pun lawan kami di final, kami akan turun dengan bermati-matian bagi memastikan pingat emas milik pasukan Malaysia,” kata Muhamad Amin, di sini.Singapura melangkah ke final dengan kelebihan jaringan mengatasi Indonesia selepas kedua-dua pasukan berkongsi tujuh mata.Kejayaan Singapura itu hadir selepas menewaskan Thailand 6-1 pada satu lagi aksi di sini, hari ini. -BERNAMA


Skuad Mobile Legend Bang Bang raih pingat perak

PHNOM PENH, 14 Mei - Turun selaku 'underdog, skuad Mobile Legend Bang Bang (MLBB) negara mengakhiri saingannya di Sukan SEA Kemboja 2023 dengan pingat perak, selepas mereka tewas kepada pasukan pilihan, Filipina, 3-0 pada aksi akhir yang berlangsung di Naga World 2, petang tadi.Pada dua saingan pertama, gandingan ampuh Danial Fuad, Syafizan Najmi Kamarulzaman, Irwandy Lim, Zul Hisham Mohd Noor dan Arif Abdul Halim menyajikan permainan yang cukup sengit sebelum lawannya mengesahkan kemenangan.Perlawanan ketiga menyaksikan mereka bergelut untuk memperkemaskan rentak namun tidak berjaya dan kemenangan memihak kepada Filipina.Terdahulu, MLBB lelaki negara mara ke separuh akhir apabila merakam kemenangan ketiga berturut-turut dalam saingan peringkat kumpulan A.

Pada saingan separuh akhir yang berlangsung pagi tadi, mereka berjaya menempah tiket ke penentuan pingat emas selepas menumpaskan pasukan tuan rumah iaitu Kemboja.Kejayaan pada aksi akhir ini memperbaiki pencapaian pingat gangsa yang diraih Malaysia pada temasya Sukan Sea Filipina pada 2019.


Piala Sudirman: Skuad negara bermula cemerlang, benam Australia 5-0

KUALA LUMPUR, 14 Mei - Malaysia memulakan kempen kejohanan badminton Piala Sudirman 2023 di Suzhou, China dengan langkah kanan apabila menewaskan Australia 5-0 pada perlawanan pembukaan Kumpulan C, hari ini.Rentak kecemerlangan skuad negara yang merupakan pilihan keempat kejohanan bermula apabila beregu campuran yang berada di ranking kelapan dunia Goh Soon Huat- Lai Shevon Jemie menewaskan gandingan Kenneth Zhee Choo-Gronya Someville 21-17,21-14 dalam masa 28 minit untuk mata pertama Malaysia.Perseorangan lelaki profesional negara Lee Zii Jia kemudian menepati ramalan apabila mudah mengutip mata kedua selepas mengalahkan Ricky Tang 21-3, 21-13 dalam tempoh 25 minit. Sementara itu perseorangan wanita K. Letshanaa turut menyumbang mata ketiga skuad negara apabila membenam Tiffany Ho 21-19, 21-12. Skuad negara mengutip mata keempat menerusi juara dunia, beregu lelaki negara Aaron Chia-Soh Wooi Yik yang menang mudah ke atas pasangan Rayne Wang-Jack Yu 21-7, 21-14 dalam masa 24 minit sahaja.

(Beregu wanita, Pearly Tan-M. Thinaah melengkapkan kemenangan 5-0 Malaysia selepas mengalahkan Kaitlyn Ea-Gronya Somerville/FOTO BAM)

Dalam saingan akhir, beregu wanita, Pearly Tan-M. Thinaah melengkapkan kemenangan 5-0 Malaysia selepas mengalahkan Kaitlyn Ea-Gronya Somerville 21-12, 21-13.Sementara itu India memulakan kempen dengan perlawanan bertemu Taiwan dan setakat ini sedang mendahului 4-0 dalam kumpulan sama.Malaysia bakal berdepan India pada pukul 5 petang esok manakala Taiwan pula menentang Australia juga esok bermula pukul 10 pagi waktu tempatan. Sementara itu, Pearly ketika mengulas mengenai kemenangannya berkata beliau sememangnya gembira kerana mampu menyumbang mata untuk skuad negara meskipun sudah sebulan tidak beraksi berikutan kesihatan yang tidak mengizinkan. “Saya rasa amat gembira, sebab dapat kembali dalam gelanggang dan bermain dengan baik, kerana saya rasa sudah hampir sebulan saya tidak sertai apa-apa pertandingan,” katanya.Mengikut format Piala Sudirman, hanya juara dan naib juara kumpulan layak ke peringkat suku akhir.- BERNAMA


Sukan SEA 2023 : Keputusan berani Pesaka buahkan hasil

(Pesilat negara yang juga pasangan kembar Muhammad Danial Azrol Noorazizan (kanan) dan Muhammad Danial Azray Noorazizan menunjukkan pingat emas yang dimenangi dalam acara Silat Seni Ganda pada Sukan SEA 2023 di Pusat Konveksyen Chroy Changvar pada 7 Mei lalu/FOTO BERNAMA)

PHNOM PENH, 14 Mei - Keputusan berani diambil skuad silat negara dengan mempertaruhkan majoriti muka baharu pada Sukan SEA 2023 adalah langkah tepat apabila muncul antara pasukan terbaik buat kontinjen Malaysia pada temasya kali ini.Menyenaraikan 14 muka baharu daripada 19 pesilat pada edisi kali ini, skuad silat negara meraih keseluruhan empat pingat emas, lima perak dan empat gangsa, sekali gus mengatasi sasaran dua emas.Pencapaian empat pingat emas skuad silat negara adalah menerusi gandingan pesilat kembar Muhammad Danial Azray Noorazizan dan Muhammad Danial Azrol dalam acara seni ganda putra.Selain itu, emas disumbangkan Norsyakirah Muksin dalam kategori 40-45 kilogram (kg) Putri, Nor Farah Mazlan (45-50kg Putri) dan Muhammad Izzul Irfan Marzuki (60-65kg Putra).Biarpun sebelum ini ada pihak meragui keupayaan barisan pesilat negara, rata-ratanya terdiri daripada atlet muda yang tiada pengalaman bertanding bagi membawa cabaran Malaysia di temasya sukan serantau ini di Kemboja, mereka sebenarnya membuktikan mampu menggalas tanggungjawab tersebut dengan baik.Merumuskan pencapaian kem silat negara pada acara itu yang berakhir pada Rabu lepas, Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin mengakui pencapaian pesilat kebangsaan adalah luar biasa.

(Atlet Pencak Silat Malaysia Norsyakirah Muksin bergambar bersama pingat emas selepas menewaskan atlet dari Indonesia Suci Wulandari dalam acara akhir kategori Putri bawah 45 Kilogram pada Sukan SEA 2023 Phnom Penh Kemboja di Chroy Changvar Convention Center pada 10 Mei lalu/FOTO BERNAMA)

Beliau turut menghargai pengorbanan dan semangat juang tinggi ditampilkan pesilat negara sama ada yang memenangi pingat atau sebaliknya kerana ada antara mereka bertarung dalam keadaan kesihatan tidak mengizinkan.“Saya cukup berpuas hati dengan prestasi pasukan, bukan sahaja atlet menyumbang pingat, malah yang tersingkir awal juga memberi petanda positif buat Pesaka. Mereka memberi segalanya dalam pertarungan, contohnya Farah mengalami kecederaan serius di tangan.“Walaupun sebelum ini kita sebut sasaran dua emas, dalam hati kecil saya mereka mampu memberikan lebih daripada itu. Alhamdulillah, ini satu percaturan yang kami ambil untuk bubarkan skuad negara selepas Kejuaraan Silat Dunia di Melaka tahun lepas dan beri peluang kepada pesilat muda.“Ramai memberi pandangan dan menyatakan keputusan menghantar pesilat muda tidak tepat. Saya hargai pandangan itu, namun Alhamudillah percaturan kita tepat. Selain itu, kita bawa bekas pesilat negara Mohd Fauzi Khalid dan Siti Rahmah Mohamed Nasir sebagai jurulatih dan ia membuahkan hasil,” katanya.Namun, beliau berkata perjalanan pesilat muda itu masih jauh dan mereka tidak seharusnya berpuas hati dengan pencapaian diraih pada temasya kali ini.Menurut Megat Zulkarnain selepas temasya ini, skuad negara dijadual menyertai kejuaraan terbuka silat di Eropah dan Asia, dan paling penting menghadapi Kejuaraan Silat Dunia pada awal tahun hadapan.Sebelum menyertai temasya kali ini, beliau berkata pesilat muda didedahkan dengan Kejuaraan Silat Asia di Kashmir dan Kejuaraan Silat Premier Antarabangsa Sarawak 2023, dua bulan lepas. - BERNAMA


MU berada pada landasan tepat ke Liga Juara-Juara Eropah

MANCHESTER, 14 Mei- Manchester United kembali berada dalam landasan tepat layak ke saingan Liga Juara-Juara Eropah musim depan selepas menewaskan Wolves 2-0 di Old Trafford.Dua jaringan United masing-masing dihasilkan pada babak pertama dan kedua.Skuad kendalian Erik ten Hag bermula cemerlang melancarkan serangan yang banyak dicetuskan kapten pasukan, Bruno Fernandes.Asakan United membuahkan hasil pada minit ke-32 selepas penyerang Anthony Martial bijak membaca hantaran pemain sayap, Antony untuk menyumbat gol pertama United. Skuad 'The Red Devils' yang mencipta 27 peluang sepanjang perlawanan memperoleh gol kedua menerusi bintang muda, Alejandro Garnacho pada masa kecederaan.Kemenangan 2-0 membolehkan United berada di kedudukan empat teratas liga, dengan mengumpul 66 mata.Manchester United selepas ini dijadual bertemu Bournemouth pada Sabtu depan sebelum bertemu skuad The Blues pada 26 Mei.- REUTERS


Sukan Sea: Hadkan atlet naturalisasi - CDM

PHNOM PENH, 14 Mei- Ketua Kontinjen (CDM) ke Sukan SEA 2023, Datuk Mohd Nasir Ali menggesa Persekutuan Sukan SEA (SEAGF) untuk mengehadkan penggunaan atlet naturalisasi pada masa depan.Beliau mencadangkan agar penggunaan atlet naturalisasi dihadkan kepada 10 atau 20 peratus daripada keseluruhan pemain dalam sesebuah pasukan pada temasya sukan dwitahunan tersebut.Menurut Mohd Nasir, beliau agak terkejut dengan apa yang berlaku di Kemboja dengan tuan rumah menurunkan lebih separuh atlet naturalisasi dalam pasukan mereka.“Kita tak jangka lebih separuh daripada itu (penggunaan atlet naturalisasi), tidak boleh sampai satu pasukan semua orang luar… tidak dinafikan kadang-kadang ia mengusik psikologi pemain kita.“Bagaimanapun, kita tidak boleh menjadikan ia sebagai alasan, anggaplah satu kekangan, jadi mainlah semampu yang boleh,” katanya ketika ditemui di sini.

Sebelum ini, tuan rumah dilihat menggunakan atlet naturalisasi dalam skuad hoki dalam dewan lelaki, kriket dan bola keranjang.Pasukan kriket Malaysia, yang turun dalam misi merangkul tiga emas, turut terkena tempias apabila gagal menandingi kehebatan tuan rumah selepas mereka menyenaraikan pemain dari India dan Pakistan yang sememangnya merupakan kuasa besar dunia sukan tersebut.Situasi itu menyaksikan Malaysia terpaksa berpuas hati dengan dua perak setakat ini setelah dikecewakan Kemboja yang merangkul emas bagi acara 50-overs dan Twenty20I (T20I).Jumaat lepas, Persatuan Kriket Malaysia (MCA) menerusi kenyataan menyatakan kerisauan serta meminta SEAGF dan Jawatankuasa Olimpik yang terlibat supaya membuat penelitian mendalam ke atas penganjuran kriket dan audit ke atas kelayakan atlet yang beraksi pada temasya kali ini."Dalam kejohanan lelaki, Kemboja menurunkan 13 pemain asing daripada keseluruhan 15 pemain, yang didakwa Kemboja mereka warganegara secara naturalisasi. Walaupun hanya melihat beberapa pasport, kami dapati pasport berkenaan dikeluarkan pada 23 April 2023, perlawanan pertama berlangsung pada 29 April, manakala tarikh tutup untuk senarai pendek ialah 3 Mac.“Perkara ini menimbulkan persoalan; bolehkah pindaan dibuat untuk seramai 13 pemain? Jika ya, apakah tujuan penyenaraian pendek? Adakah tindakan ini mengikut semangat Sukan SEA atau semangat kriket?” menurut MCA yang menyatakan bahawa perlu adanya tempoh “cooling off' selama setahun sebelum pemain beraksi untuk negara baharu.- BERNAMA


JDT berpesta gol, benam Kelantan United 6-0

ISKANDAR PUTERI, 14 Mei- Johor Darul Takzim (JDT) berpesta gol di Stadium Sultan Ibrahim, Iskandar Puteri, malam tadi, apabila menewaskan Kelantan United FC 6-0 dalam aksi Liga Super.Perlawanan yang berlangsung selama 95 minit itu menyaksikan penyerang sensasi JDT, Bergson Da Silva mencatatkan gol hatrik.Bergson membuka gol JDT seawal minit ketujuh, sebelum Leandro Velasquez menjaring gol kedua pada minit ke-21.Pada minit ke-60, Bergson sekali lagi menjaringkan gol hasil sepakan lambung, sebelum melengkapkan hatrik menerusi sepakan penalti pada minit ke-67.Leandro Velasquez kembali menambah derita skuad Kijang Hijau, menerusi sepakan penalti pada minit ke-75, sebelum Fernando Forestieri menjaringkan gol terakhir pada masa tambahan.Meskipun kalah besar, Ketua Jurulatih JDT, Esteban Solari, memuji persembahan Kelantan United FC, yang terus mengasak JDT di tempat lawan."Mereka merupakan pasukan yang cuba sedaya upaya untuk bermain, menyerang, dan bukannya bertahan sahaja.Saya suka ciri-ciri ini, walaupun kualiti permainan pasukan tidak sama tetapi jurulatih berani untuk memberikan permainan sebegini dan bila perkara ini diteruskan, kualiti pasukan mereka akan meningkat," katanya selepas perlawanan tersebut.

Bagi perlawanan menentang Kuching City FC pada 19 Mei ini, JDT perlu menyesuaikan diri dengan cuaca di Sarawak serta keadaan padang yang berbeza.Persediaan mental pemain juga penting bagi memastikan JDT dapat beraksi cemerlang.


Liga Perdana Inggeris: Kristensen nyalakan harapan Leeds

LEEDS,13 Mei-Rasmus Kristensen menyalakan harapan Leeds bagi kekal di Liga Perdana Inggeris selepas jaringan penyamaannya pada lewat permainan menyaksikan pasukan itu seri 2-2 ketika menentang Newcastle United.Keputusan itu juga turut menjejaskan harapan Newcastle yang cuba untuk berada pada kedudukan empat terbaik.Pada perlawanan yang mendebarkan itu, Kristensen menjaringkan gol ketika perlawanan berbaki 11 minit untuk ditamatkan.Jaringan di hadapan penyokong sendiri di Elland Road itu sekaligus menafikan dua jaringan hasil penalti oleh pemain Newcastle Callum Wilson pada minit ke-31 dan 69 perlawanan.Pada perlawanan itu, Leeds membuka jaringan terlebih dahulu melalui ketua pasukan, Luke Ayling pada minit ke-7 perlawanan.Penyerang sensasi Leeds,Patrick Bamford mensia-siakan peluang terhidang selepas gagal menyempurnakan penalti pada separuh masa pertama.Pada minit-minit akhir permainan, Leeds terpaksa beraksi dengan 10 pemain selepas pertahanan, Junior Firpo diperintah keluar padang selepas dilayangkan kad merah kerana mengasari lawan.Leeds naik di kedudukan ke-18 liga, satu mata diatas zon penyingkiran.Pasukan bimbingan Sam Allardyce itu akan melayani West Ham minggu hadapan sebelum menjadi tuan rumah kepada Tottenham Hotspurs pada perlawanan terakhir penghujung musim.Sementara itu, percubaan Newcastle bagi menduduki kedudukan empat terbaik juga berada dalam situasi getir.Pasukan yang digelar Magpies itu kini memerlukan enam mata dalam tiga perlawanan terakhir bagi memastikan kedudukan pasukan itu selamat di tangga keempat.-AFP

(Aksi Newcastle dan Leeds United pada perlawanan di Elland Road/FOTO AFP)


Era baru Barcelona bermula selepas pemergian Busquets-Xavi

BARCELONA, 13 Mei-Jurulatih Barcelona, Xavi Hernandez percaya era baru di kelab tersebut bermula selepas pemergian Sergio Busqutes.Pemain berusia 34 tahun itu berkata dia akan meninggalkan kelab tersebut pada musim panas sebaik sahaja kontraknya bersama Barcelona tamat.Pemain tengah bertahan itu antara tonggak utama Barcelona ketika memenangi tiga kejuaraan Liga Juara pada era kegemilangan pasukan itu.Kini, dia bakal mendakap kejuaraan La Liga buat kali kesembilan seandainya barcelona berjaya menewaskan Espanyol pada perlawanan pada Ahad.Busquets turut berperanan bermain di posisi Pivot bersama legenda Sepanyol, Andres Iniesta dan Xavi membentuk trio tengah ikonik yang membantu Sepanyol menjuarai Piala Dunia pada 2010.Bagaimana pun, Xavi berpandangan beberapa pemain seperti Pedri dan Gavi yang kini bermain buat Barcelona mampu melakar pencapaian jauh lebih baik daripada apa yang dilakukannya bersama Iniesta dan Busquets."Kami sedang berusaha membentuk sesuatu yang baharu."Saya berharap pemain seperti Gavi dan Pedri mampu melakar kejayaan lebih baik", katanya."Saya mengharapkan agar mereka mampu mengikuti jejak langkah Busquets dan mencipta kejayaan sebanyak mungkin. Era baharu sudah bermula", kata Xavi lagi.Busquets 34, telah bermain lebih 700 kali buat pasukan  catalan itu dan mendakap 31 trofi.Pencapaian terbaiknya adalah ketika mendapat 20 undian ketika dicalonkan pada Anugerah Ballon d'Or pada 2012."Dia (Busquets) adalah pemain tengah bertahan terbaik dunia yang pernah saya saksikan", tambah Xavi.Sementara itu, Xavi berkata anak-anak didiknya kini bersedia sepenuhnya bagi pertembungan menentang musuh setempat, Espanyol."Kami telah bersedia 200 peratus . Saya melihat para pemain berlatih dengan keinginan dan harapan tinggi bagi memenangi kejuaraan liga", kata Xavi di sidang media pada Sabtu-AFP

(Aksi Sergio Busquets mencabar Luka Modric pada satu perlawanan/FOTO AFP)


Tahira tidak letak harapan tinggi pada saingan Ironman

KOTA TINGGI, 13 Mei- Atlet sukan lasak kebangsaan, Tahira Najmunissa Muhammad Zaid tidak meletakkan harapan tinggi pada saingan Ironman 70.3 yang dijadual berlangsung esok di Desaru Coast, Kota Tinggi Johor.Beliau yang baru tiba ke Malaysia selepas menamatkan saingan di tempat keenam pada Sukan Sea Kemboja baru-baru ini hanya berazam mahu memperbaiki catatan masa peribadi."Saya akan buat yang terbaik untuk sasaran itu ada tetapi hanya mahu mencatatkan masa yang lebih baik sebab saya baru balik daripada Sukan Sea dan sekarang ini masih keletihan jadi saya akan tetap tamatkan saingan," katanya di sini.Tahun lalu, Tahira menjadi atlet wanita Malaysia terpantas semasa saingan di Langkawi, November tahun lalu dengan catatan masa 5 jam 14 minit 55 saat.


Pertemuan susulan kekalahan skuad kriket lelaki akan diadakan

KUALA LUMPUR, 13 Mei - Menteri Belia dan Sukan, Hannah Yeoh akan mengadakan pertemuan dengan pihak terlibat selepas mendapati pasukan Kemboja dibarisi pemain import dari India dan Pakistan yang berjaya merampas pingat emas daripada skuad negara.Pertemuan susulan kekalahan skuad kriket lelaki negara dalam saingan akhir acara 50 Overs menentang tuan rumah kemboja pada Sukan SEA 2023."Saya telah membaca kriket punya kenyataan dan saya rasa kebimbangan dan kerisauan mereka bukan tidak berasas ada asasnya, oleh sebab itu kita tunggu dulu selepas semua permainan dan saya juga ada bincang dengan menteri sukan yang lain dan kita akan lihat bagaimana kita boleh lihat perkara ini dengan lebih mendalam," kata Hannah di sini.

Setakat pagi ini, Malaysia kekal di kedudukan ketujuh dengan kutipan 28 emas, 35 perak dan 61 gangsa, dengan sasaran yang ditetapkan ialah 40-37-64.Terdahulu, Persatuan Kriket Malaysia (MCA) menerusi kenyataan menyatakan kerisauan serta meminta Persekutuan Sukan SEA (SEAGF) dan Jawatankuasa Olimpik yang terlibat supaya membuat penelitian mendalam ke atas penganjuran kriket dan audit ke atas kelayakan atlet yang beraksi pada temasya kali ini.Malaysia yang menjadi pilihan untuk pingat emas, terpaksa berpuas hati dengan perak acara 50-over dan Twenty-20 lelaki selepas tewas kepada Kemboja pada final.Sementara pasukan 50-over wanita meraih gangsa.


Autralia teruja berdepan Argentina pada perlawanan persahabatan di China

SYDNEY, 13 Mei-Jurulatih skuad Australia, Graham Arnold berkata dia teruja dengan kemungkinan bertemu juara dunia pada perlawanan persahabatan yang dijadualkan diadakan di China bulan depan.Perlawanan tersebut diibaratkan sebagai perlawanan ulangan ketika pertemuan kedua-dua pasukan pada pusingan 16 Piala Dunia Qatar tahun lalu yang dimenangi Argentina dengan jaringan 2-1.Perlawanan persahabatan itu belum lagi disahkan secara rasmi, namun mengikut laporan dari Australia berkata, rundingan sedang diusahakan bagi menjadikan perlawanan tersebut dapat diadakan bertempat di Stadium 'Sarang Burung' Beijing."Ini adalah sesuatu yang menarik. Saya sangat teruja memikirkan sekiranya perlawanan tersebut benar-benar berlaku."Sesuatu yang menakjubkan dapat bermain menentang juara dunia ketika ini", kata Arnold menerusi laman web rasmi liga Australia (A-Leauges) Jumaat lalu."Perlawanan persahabatan merupakan medan ujian terbaik bgi menguji para pemain berbanding menentang lawan yang berada di ranking rendah kerana anda tidak akan belajar memahami pemain-pemain." Jadi kami (Australia) ingin menentang pasukan yang dapat mendorong kami bermain sepenuh hati. Kami juga dapat memberi saingan sengit kepada pasukan tersebut", kata Arnold lagi.Sementara itu, inisiatif perlawanan tersebut kepada Argentina adalah disebabkan kewangan, Manakala buat Australia ia adalah berkaitan sokongan perniagaan dan kepentingan diplomatik dengan China, salah satu rakan dagangan terbesar negara itu selepas hubungan kedua-dua negara yang bermasalah sebelum ini.Ketua bola sepak Australia, James Johnson memberitahu The Australian sekiranya kontrak telah di persetujui, dia berharap kerajaan Australia dan eksekutif perniagaan negara itu agar dapat menghadiri dan menyaksikan perlawanan persahabatan berkenaan."Jika peluang memperbaiki hubungan dengan China melalui bola sepak, maka ia sangat menarik perhatian kami", kata Johnson.Pada kejohanan Piala Dunia 2022 lalu, Argentina berjaya mengakhiri kemaraan Australia selepas menewaskan pasukan itu 2-1.-AFP

(Aksi pasukan Argentina dalam satu perlawanan persahabatan/ FOTO FB AFASeleccionArgentina)


ISTAF akan perkenal kamera badan kepada pengadil

PHNOM PENH, 13 Mei- Persekutuan Sepak Takraw Antarabangsa (ISTAF) buat julung kali akan memperkenalkan penggunaan kamera badan kepada pengadil bagi memastikan keputusan setiap pertandingan dibuat dengan telus dan tiada berat sebelah.Setiausaha Agung ISTAF Datuk Abdul Halim Kader berkata langkah itu juga adalah untuk menunjukkan bahawa pengadil yang diberi tanggungjawab mengadili setiap kejohanan melaksanakan tugas mereka dengan berintegriti.“Kita perkenalkan kamera badan untuk meningkatkan tahap pelaksanaan dan perjalanan sepak takraw dipandang di mata dunia iaitu satu sukan yang telus dan mempunyai integriti dalam membuat keputusan dalam setiap kejohanan.“Ia juga memberi ruang kepada ISTAF untuk mengawasi secara dekat setiap pengadil yang diberikan tanggungjawab mengadili perlawanan di peringkat dunia, Sukan Asia dan Sukan SEA menjalankan tugas dengan jujur dan amanah,” katanya ketika ditemui Bernama di sini.Beliau berkata penggunaan kamera badan itu juga sebagai langkah transformasi dilakukan badan induk sepak takraw itu bagi mendapatkan pengiktirafan daripada Jawatankuasa Olimpik Antarabangsa (IOC) supaya sukan berkenaan disenaraikan dalam Sukan Olimpik pada masa akan datang.Sehubungan itu, Abdul Halim yang juga Presiden Persekutuan Sepak Takraw Asia (ASTAF) berkata pihaknya akan mengemas kini pentadbiran, pelaksanaan dan perjalanan ISTAF dalam perkara berkaitan etika dan integriti.Bagi tujuan itu, beliau berkata ASTAF melantik bekas presiden Gabungan Pelajar Melayu Semenanjung (GPMS) Jais Abdul Karim sebagai Pengerusi Jawatankuasa Etika dan Integriti ASTAF bagi memastikan imej ISTAF sebagai sebuah organisasi sukan antarabangsa diangkat setaraf dengan persatuan sukan Olimpik yang lain.“Kita mahu mengambil langkah-langkah dalam mengekang isu seperti rasuah, pilih kasih dalam kalangan pengadil yang mengadili pertandingan walaupun perkara ini belum terjadi,” katanya.Beliau berkata sebagai percubaan, penggunaan kamera badan itu dilaksanakan ketika acara berpasukan lelaki pada Sukan SEA 2023 antara Malaysia dan Thailand, dua hari lepas.“Insya-Allah kita akan gunakan sepenuhnya kamera badan ini pada Kejohanan Sepak Takraw Dunia Piala Raja Thailand yang akan berlangsung di Korat dari 9 hingga 16 Julai depan,” katanya.Beliau berkata pelaksanaan penggunaan kamera badan itu akan diperluas kepada penjaga garisan yang dapat memberi sudut pandang lebih ideal dalam membuat keputusan.Sementara itu, beliau berkata ISTAF akan terus menggunakan “challenge camera” pada Kejohanan Sepak Takraw Dunia Piala Raja Thai untuk melihat semula kedudukan bola sama ada keluar atau masuk menerusi rakaman video, bagi memastikan keputusan perlawanan dibuat dengan tepat.“Kita dapati semasa perlawanan antara Malaysia dan Thailand (dua hari lepas), daripada 20 challenge diminta (dalam menentukan kedudukan bola), 10 daripadanya ialah reverse decision atau keputusan yang tepat atau sebaliknya,” kata beliau.- BERNAMA


Choong Yoong Thiang ungguli acara lelaki 5150 Triathlon Desaru Coast

KOTA TINGGI, 13 Mei- Atlet triathlon, Choong Yoong Thiang mengharumkan nama negara apabila sekali lagi mengungguli acara lelaki pada 5150 Triathlon Desaru Coast, Kota Tinggi, pada Sabtu.Pencapaian itu sekali gus membuka peluang lebih luas kepadanya untuk pertama kali menyertai acara Ironman 70.3 di Langkawi, Oktober nanti.Atlet berusia 27 tahun itu berjaya mengharungi tiga disiplin perlumbaan iaitu renang 1.5 kilometer, berbasikal 40 kilometer dan larian 10 kilometer."Tahun ini saya berjaya menamatkan saingan dengan baik, saya gembira kerana aksi untuk berbasikal agak baik."Perlumbaan hari ini juga sangat tersusun dan saya sentiasa menikmati perlumbaan Ironman ini jadi saya kembali semula tahun ini dan merancang untuk menyertai Ironman 70.3 di Langkawi buat pertama kalinya nanti," menurut Choong.

Sementara itu, kategori wanita dimenangi atlet Australia, Le Ann Szeto.Acara 5150 Tritahlon Desaru Coast berlangsung pukul 6.00 pagi tadi melibatkan seramai 288 peserta dari dalam dan luar negara.


Dua pemain kelab Brazil dipecat terlibat 'bookie'

(Pedrinho (KIRI) dan Bryan Garcia dipecat daripada Athletico Paranense)

SAO PAULO, 13 Mei- Kelab Brazil, Athletico Paranaense memecat dua pemainnya pada Jumaat selepas kedua-duanya dituduh terlibat dalam penipuan perlawanan dan skandal perjudian haram yang menggegarkan negara itu.Kelab divisyen satu itu berkata pemain tengah Ecuador, Bryan Garcia dan pemain pertahanan Brazil Pedrinho telah dipecat kerana disyaki terlibat dalam skim itu, di mana penjudi didakwa membayar pemain dengan jumlah yang besar untuk memastikan diri mereka menerima bayaran yang besar daripada laman perjudian dalam talian."Integriti dan etika adalah nilai yang tidak boleh dikompromi di Athletico Paranaense," kata kelab yang berpangkalan di bandar Curitiba di selatan itu dalam satu kenyataan."Kami percaya adalah menjadi kewajipan setiap orang, terutamanya mereka dalam dunia bola sepak, untuk memelihara dan melindungi warisan yang kaya yang diwakili oleh sukan itu di Brazil."Athletico Paranaense, naib juara Copa Libertadores 2022, telah menggantung Garcia, 22, dan Pedrinho, 20, pada Rabu.Secara keseluruhan, lapan pemain divisyen pertama di Brazil telah digantung oleh kelab mereka minggu ini kerana disyaki terlibat dalam skim tersebut, serta pemain sayap Brazil, Max Alves dari Colorado Rapids di Amerika Syarikat.Pihak berkuasa di Brazil berkata 'bookie' membayar pemain bola sepak AS$10,000 hingga AS$20,000 untuk sengaja dikenakan kad kuning atau merah, memberikan sepakan penalti, memaksa beberapa set sudut atau menjamin markah tertentu.Menteri Kehakiman Flavio Dino mengarahkan polis persekutuan pada hari Rabu untuk membuka siasatan terhadap dakwaan itu.Pihak berkuasa di negeri Goias telah pun melancarkan siasatan pada November selepas kelab divisyen dua Vila Nova mendakwa tiga perlawanan pada pusingan akhir musim 2022 liganya telah diatur.Ramai pemain bola sepak termasuk Garcia dan Pedrinho muncul dalam mesej yang ditukar oleh ahli sindiket pertaruhan yang didedahkan oleh penyiasat dan diterbitkan oleh media Brazil.Kedua-dua pemain itu tidak bercakap secara terbuka mengenai tuduhan itu. Kedua-duanya masih belum didakwa oleh pihak berkuasa.Pihak berkuasa berkata sekurang-kurangnya 13 perlawanan telah terlibat, termasuk lapan perlawanan divisyen pertama Brazil tahun lalu.-AFP

(Pedrinho dan Bryan Garcia (KIRI) dipecat daripada Athletico Paranense)


Sukan SEA: Cheong Min ceriakan kem wushu

(Tan Cheong Min beraksi pada perlawanan akhir Toulu Wanita)

PHNOM PENH, 12 Mei- Jaguh wushu kebangsaan Tan Cheong Min muncul atlet Malaysia pertama merangkul dua pingat emas pada temasya Sukan SEA 2023 selepas mengungguli saingan final Taolu wanita (Nandao + Nangun).Pada aksi akhir Nandao yang berlangsung di Pusat Konvensyen Chroy Changvar, Cheong Min mengumpul 9.65 mata untuk mengumpul keseluruhan 19.16 mata sekali gus mengesahkan kejayaan merangkul emas keduanya.Pingat perak dimenangi atlet Vietnam Phan Thi Tu Binh yang meraih keseluruhan 18.413 mata sementara Aye Thitsar Myint dari Myanmar mengumpul 18.303 mata untuk membawa pulang gangsa.Terdahulu, Cheong Min turut merangkul emas acara Nanquan wanita yang merupakan emas pertama kem wushu negara di Sukan SEA 2023, selain menghadiahkan gangsa dalam acara Nandao wanita, Rabu lepas.


Undian Piala Asia: Moriyasu anggap Jepun dalam kumpulan sukar

TOKYO, 12 Mei-Jurulatih Jepun, Hajime Moriyasu dilaporkan berkata akan meneruskan momentum kejayaan di Piala Dunia 2022 lalu bagi menjuarai Piala Asia.Menurut Moriyasu, perkara pertama yang perlu dilakukan oleh anak-anak buahnya adalah untuk melepasi cabaran pada saingan peringkat kumpulan yang dianggap sukar.Moriyasu turut menganggap pasukan tuan rumah, Qatar sebagai tempat bertuah buat pasukannya yang menyaksikan mereka menewaskan Sepanyol dan Jerman pada kejohanan Piala Dunia 2022 lalu.Pada undian yang berlangsung di Doha Khamis lalu, juara empat kali Piala Asia itu diundi dalam kumpulan D bersama bekas juara, Iraq, Vietnam dan Indonesia.Juara dan naib juara kumpulan akan mara ke pusingan kalah mati yang dijangka diadakan Januari dan Februari 2024."Kami (Jepun) diletakkan dalam kumpulan sukar."Objektif kami adalah untuk menjuarai kejohanan. Seharusnya kita bersedia mengambil cabaran ini," kata Moriyasu kepada Berita Kyodo.Moriyasu turut berkata Qatar yang juga dianggap pasukan pilihan pada kejohanan kali ini mempunyai memori istimewa buat pasukannya." Ini adalah venue bertuah buat kami. Kami ingin memenangi Piala Asia di sini", kata Moriyasu lagi.Selain Iraq yang dianggap sebagai ancaman dalam kumpulan D, Moriyasu turut menganggap pasukan Vietnam sebagai antara ancaman yang mampu menggugat peluang Jepun.Ketika ini, pasukan Vietnam dibimbing oleh jurulatih berpengalaman dari Perancis, Philippe Troussier.Troussier, pernah membawa pasukan Jepun mara ke pusingan 16 kejohanan Piala Dunia 2002 yang berlangsung di Jepun dan Korea."Dia sentiasa mengikuti perkembangan pasukan Jepun. Kami harus mempersiapkan diri bagi perlawanan sengit menentang Vietnam nanti", katanya lagi-AFP

(Jurulatih Jepun, Hajimie Moriyasu bersama Carlos Queiroz pada undian kumpulan Piala Asia 2023 di Doha/ FOTO AFP)


Sukan SEA 2023: Haiqal dan Hafiz layak ke final 100 meter

PHNOM PENH, 12 Mei-Dua bekas raja pecut Sukan SEA, Muhammad Haiqal Hanafi dan Khairul Hafiz Jantan berjaya melayakkan diri ke saingan akhir 100 meter (m) lelaki edisi 2023 di sini, hari ini.Pada aksi saringan di Stadium Nasional Morodok Techo, Muhammad Haiqal Hanafi yang memenangi emas edisi 2019 di Manila, Filipina, muncul pelari terpantas bagi saringan pertama acara riben biru itu dengan catatan 10.47 saat (s).Juara edisi 2017 di Kuala Lumpur, Khairul Hafiz pula unggul menguasai saringan kedua dengan menduduki tempat pertama menerusi catatan 10.37s.Bagi kategori wanita, dua pelari pecut kebangsaan iaitu pemenang perak edisi 2017, Zaidatul Husniah Zulkifli dan Nur Aishah Rofina Aling turut menempah tiket final dijadual berlangsung petang ini.Zaidatul Husniah menduduki tempat ketiga dengan catatan 11.69s pada saringan pertama manakala Nur Aishah Rofina, yang membuat penampilan pertama pada temasya sukan dwitahunan itu, merekodkan masa 12.04s, juga di tempat ketiga dalam saringan kedua.-BERNAMA

(Pelari pecut negara, Khairul Hafiz Jantan/FOTO BERNAMA)


La Liga: Espanyol azam rosakkan kegembiraan Barcelona

BARCELONA, 12 Mei-Espanyol yang bakal menerima kunjungan Barcelona Ahad ini berazam untuk mendapatkan tiga mata penuh bagi menghidupkan peluang kekal di saingan La Liga.Pasukan itu turut berhasrat melengahkan sambutan kejuaraan Barcelona yang hampir pasti menjuarai liga berkenaan.Pasukan Espanyol kini berada di tangga ke-19 dalam La Liga, dan hanya dipisahkan tiga mata dari zon penyingkiran dengan berbaki lima perlawanan.Espanyol pernah tersingkir daripada saingan La Liga pada 2020 buat kali pertama dalam tempoh tiga dekad sebelum kembali pada 2021.Untuk rekod, Espanyol menjadi kelab pertama La Liga yang berjaya mencatat keputusan seri 1-1 ketika bertandang di Camp Nou pada Disember tahun lalu.Jaringan penyerang Espanyol, Joselu hasil sepakan penalti mengikat keputusan seri ketika itu. penyerang antarabangsa Sepanyol itu memberi amaran kepada Barcelona bahawa pertembungan kali ini akan lebih sengit memandangkan kekuatan kedua-dua pasukan yang agak setara." Pada perlawanan tempoh hari (Disember), Barcelona dilihat sangat kuat."Mereka menyangkakan akan meledak lima gol ketika menentang kami. Namun kami berjaya mendapatkan keputusan positif pada pertemuan itu", kata Joselu kepada DAZN."Mereka mempunyai kelebihan pada perlawanan kali ini."Perkara tersebut adalah sesuatu yang biasa pada perlawanan pertembungan setempat."Satu pasukan akan lebih baik. Manakala satu pasukan lagi akan pamer aksi buruk. Kami berikan segala-galanya pada perlawanan ini", kata Joselu lagi.-AFPPasukan bimbingan Xavi Hernandez bakal memenangi kejuaraan kali pertama sejak 2019 sekiranya memenangi perlawanan Ahad ini.Skuad Catalan itu turut berpeluang menjuarai saingan liga lebih awal sekiranya pasukan ditangga kedua dan ketiga iaitu Atletico Madrid dan Real Madrid tewas kepada lawan masing-masing.Pasukan Atletico Madrid dijadualkan bertemu Elche, manakala Real Madrid bertemu Getafe.-AFP

(Penyerang Espanyol, Joselu/ FOTO FB diego.llorente.948)


Pendedahan untuk atlet muda, Irfan puji KOM

PHNOM PENH, 12 Mei- Usaha Kesatuan Olahraga Malaysia (KOM) untuk mendedahkan atlet muda dalam temasya Sukan SEA Kemboja 2023, edisi ke-32 adalah paling tepat.Pandangan itu dilontarkan, jaguh lempar cakera negara, Irfan Shamsuddin.Menurutnya, penyertaan kali ini diharap agar lebih ramai atlet negara akan menyerlah pada edisi seterusnya.Memuji usaha KOM, Irfan berterima kasih kepada Pengerusi Jawatankuasa Kejurulatihan dan Latihan (KOM), Datuk Wira Mark Ling."Langkah kesatuan bawa atlet muda untuk penyertaan Sukan Sea ini adalah sebagai pendedahan dan saya amat gembiralah. Tindakan yang sepatutnya dilakukan KOM untuk pembangunan sukan negara kita.Saya perlu bagi kredit kepada Datuk Mark kerana berjaya buat macam ini dan saya harap perkara ini berterusan pada masa akan datang," kata Irfan kepada pemberita di Phnom Penh.Saingan kali ini menyaksikan kira-kira 50 peratus daripada 65 atlet olahraga adalah atlet baharu yang dihantar untuk tujuan pendedahan dengan sasaran menonjol pada edisi 2027 ketika negara menjadi tuan rumah.Mereka dibarisi 34 atlet di bawah kategori A dan 31 di bawah kategori B.

Setakat ini, kem olahraga menyumbang lima pingat emas di bumi Kemboja.Membuka tirai kilauan emas olahraga, Grace Wong Xiu Mei berjaya mempertahankan emas dengan melakukan balingan terbaik, 61.87 meter (m), sekali gus memecahkan rekod kejohanan yang dimilikinya sebelum ini iaitu 59.24 meter.Disusuli kecemerlangan atlet muda, Umar Osman yang turut mencipta sejarah dalam acara 400 meter dan menggandakan kejayaan itu dalam kategori wanita, Shereen Samson Vallabouy. Emas ke-4 hadir menerusi raja lempar cakera Asia Tenggara, Irfan Shamsuddin sendiri, yang mempertahankan pingat emas sejak edisi 2013.Andre muncul penyumbang pingat ke-5 olahraga, apabila turut menyerlah dalam acara Lompat Kinjang.Saingan hari ini bakal menyaksikan beberapa acara tumpuan, yang dijangka boleh menambahkan koleksi pingat emas negara menerusi acara 'Blue Ribbon' iaitu larian 100 meter dan 4x400 meter berganti-ganti.


Messi kembali bersama PSG, menentang Ajaccio

PARIS, 12 Mei- Bintang Argentina, Lionel Messi bersedia untuk kembali ke Paris Saint-Germain untuk perlawanan Ligue 1, Sabtu ini menentang Ajaccio di laman sendiri.Messi sebelum ini digantung PSG susulan melakukan perjalanan tanpa kebenaran ke Arab Saudi.Minggu lalu, pemenang Ballon d'Or tujuh kali itu tidak meraikan kemenangan bersama pasukan selepas berjaya menewaskan Troyes, 3-1.Messi dilapor tidak menyertai sesi latihan sebaliknya memenuhi komitmen sebagai duta rasmi pelancongan Arab Saudi.Bintang itu juga turut membuat permohonan maaf secara terbuka susulan insiden tersebut.Khabar angin mengatakan bahawa Messi telah dilamar satu pasukan bola sepak Arab Saudi untuk musim depan.Kehadiran Messi bakal menghangatkan lagi arena liga bola sepak negara Teluk itu, susulan pertembungan dengan seterunya, Cristiano Ronaldo yang dilamar lebih awal.

Messi, yang berusia 36 tahun bulan depan, akan menandatangani kontrak besar dengan kelab yang belum dinamakan, sumber yang rapat dengan rundingan memberitahu AFP minggu ini."Messi sudah mencapai kesepakatan. Dia akan bermain di Arab Saudi musim depan," kata sumber itu, yang enggan dikenali."Kontrak itu luar biasa. Ia besar. Kami hanya memuktamadkan beberapa butiran kecil," tambah sumber itu, yang tidak diberi kuasa untuk bercakap kepada media.PSG masih belum mengesahkan pemergian, manakala bapa Messi dan ejen Jorge menegaskan pemenang Piala Dunia itu belum memutuskan di mana dia akan bermain musim depan.Tetapi nampaknya tugasnya di PSG akan berakhir pada Jun, selepas kelab itu berharap untuk meraikan rekod mahkota liga Perancis ke-11.“Jika kelab itu mahu memperbaharui kontraknya, ia akan dilakukan lebih awal,” kata sumber PSG.Lens boleh merapatkan jurang di bahagian atas kepada tiga mata jika mereka menewaskan Reims pada hari Jumaat, tetapi kejuaraan tetap menjadi milik PSG meski kalah dengan baki empat perlawanan, menentang pasukan di bahagian bawah.Lawan akan datang Ajaccio ditakdirkan untuk kembali ke Ligue 2 dengan segera setelah menang hanya sekali dalam 13 perlawanan, dengan tiga daripada empat tempat penyingkiran semuanya telah ditentukan.Auxerre, di tempat ke-16, berjuang untuk mengelak daripada mengalami nasib yang sama seperti Ajaccio dan menentang Brest, pasukan yang berada di atas mereka dalam kedudukan.Strasbourg membida untuk meneruskan kebangkitan akhir musim mereka menentang Nice kerana kunjungan Angers yang tersingkir memberikan Marseille di tempat ketiga peluang ideal untuk bangkit daripada kekalahan di Lens.- AFP


Liga Europa: Gol Gatti ikat Sevilla

TURIN, 12 Mei-Gol minit akhir oleh Federico Gatti memberi kelegaan kepada Juventus pada perlawanan separuh akhir pertama menentang Sevilla yang berkesudahan seri 1-1.Pada perlawanan yang berlangsung di Stadium Allianz itu, tuan rumah, Juventus dikejutkan dengan gol pertama Sevilla hasil jaringan Youssef En-Nesyri pada minit ke-26 separuh masa pertama.Pasukan Sevilla yang turun sebagai pilihan dilihat mendominasi keseluruhan permainan dan kerap kali mengancam kubu pertahanan Juventus menerusi beberapa gerakan dan percubaan oleh Youssef En-Nesyri dan Lucas Ocampos.Ketangkasan dan kekebalan penjaga gol Juventus, Wojciech Szczesny menyelamatkan gawang Juventus daripada terus dibocori.Separuh masa pertama menyaksikan Juventus ketinggalan 0-1 kepada Sevilla.Pada separuh masa kedua, pengendali Juventus, Massimiliano Allegri membuat pertukaran beberapa pemain dengan memasukkan Samuel Iling-Junior dan Federico Chiesa bagi menambah sengat di barisan depan pasukan.Perubahan taktikal itu berjaya mengubah permainan Juventus yang menguasai perlawanan separuh masa kedua dengan serangan berbahaya ke kubu pasukan pelawat.Hasilnya, pada minit ke-97 permainan, Juventus berjaya mendapatkan gol hasil tandukan Federico Gatti yang berjaya menyempurnakan hantaran lintang pemain tengah, Paul Pogba.Gol tersebut mengikat kedudukan perlawanan sehingga tamat.Kedua-dua pasukan bakal bertemu pada perlawanan separuh akhir kedua yang bakal diadakan di Stadium Ramon Sanchez-Pizjuan minggu depan.-goal.com

(Aksi pemain Juventus, Federico Gatti meraikan gol penyamaan ketika menentang Sevilla pada separuh akhir pertama di Stadium Allianz, Turin/FOTO AFP)


Sabalenka dikejutkan pemain nombor 134 dunia

(Pemain tenis perseorangan wanita nombor dua dunia, Aryna Sabalenka/REUTERS)

ROM, 12 Mei- Pemain tenis perseorangan wanita nombor dua dunia, Aryna Sabalenka tersingkir dalam perlawanan pertamanya di Terbuka Itali setelah tewas kepada pemain ranking ke-134, Sofia Kenin dari Amerika Syarikat.Bintang Belarus itu yang muncul juara di Madrid hujung minggu lalu, tewas mengejut 6-7 (4/7) dan 2-6.Kemenangan Kenin yang diperoleh dalam masa satu jam 38 minit, adalah kemenangan pertamanya di Rom sejak 2019.Ia juga kemenangan pertamanya menentang pemain dalam senarai 10 terbaik dunia sejak mengejutkan pemain nombor satu, Ashleigh Barty dalam laluannya menjuarai Grand Slam di Melbourne tiga tahun lalu.Sabalenka tidak pernah kalah sebelum suku akhir mana-mana kejohanan tahun ini.Bekas pemain nombor empat dunia Kenin akan menentang pemain Ukraine, Anhelina Kalinina untuk merebut tempat di pusingan keempat. -AFP

(Aryna Sabalenka dari Belarus memberi reaksi selepas tewas dalam perlawanan pusingan 64 menentang Sofia Kenin/REUTERS)


Olahraga lubuk emas kontinjen Sukan SEA negara

(Irfan Shamsuddin sekali lagi mendominasi acara lempar cakera apabila mengekalkan pingat emas yang dimenanginya sejak 2013/KBS)

KUALA LUMPUR, 12 Mei- Sukan olahraga terus menjadi lubuk emas kontinjen Malaysia di Sukan SEA Kemboja 2023 apabila meyumbangkan dua lagi pingat emas menerusi acara lempar cakera dan lompat kijang.Irfan Shamsuddin sekali lagi mendominasi acara lempar cakera apabila mengekalkan pingat emas yang dimenanginya sejak 2013.Dia melakukan lemparan 57.83meter, jauh meninggalkan pencabar lain untuk memenangi pingat emas keenamnya dalam temasya Sukan SEA.Balingan pertamanya yang memecah rekod kejohanan, 59.50 meter bagaimanapun tidak dikira disebabkan isu teknikal.Irfan mula meraih pingat emas acara itu pada edisi 2013 di Nay Pyi Taw sebelum mengulanginya di Singapura (2015), Kuala Lumpur (2017), Manila (2019), Vietnam (2022) dan terbaharu di Kemboja.Seorang lagi atlet kem olahraga turut menghadiahkan pingat emas.Andre Anura Anuar meneruskan penguasaan Malaysia dalam acara lompat kijang.Dia mencatat lompatan sejauh 16.06 meter untuk merangkul emas.Hasrat atlet berusia 24 tahun memecahkan rekod kebangsaan terjejas akibat cuaca panas.Setakat ini kem olahraga telah menyumbang lima pingat emas bagi kontinjen negara.

(Atlet lompat kijang lelaki negara Andre Anura Anuar bersama pingat emas yang dimenanginya pada Sukan SEA ke-31 di My Dinh National Stadium, Hanoi/BERNAMA)


Kemarau pingat emas berpanjangan, skuad badminton negara tewas kepada Indonesia

PHNOM PENH, 11 Mei - Kemarau 18 tahun terus berpanjangan ….Skuad badminton negara sekali lagi gagal membawa pulang emas selepas tewas 1-3 kepada musuh ketat, Indonesia dan terpaksa akur dengan pingat perak dalam pusingan akhir berpasukan lelaki pada Sukan SEA 2023 di sini hari ini.Malaysia mendahului melalui pemain perseorangan utama negara Leong Jun Hao yang berada di ranking ke-64 dunia apabila hanya mengambil masa 31 minit untuk menewaskan pemain nombor 19 dunia Chico Aura Dwi Wardoyo, 21-16, 21-13 pada acara yang diadakan di Dewan Badminton Morodok Techo.Bagaimanapun, kekalahan pada perlawaan pembukaan tidak mematahkan semangat pemain Indonesia yang lain untuk bangkit kembali pada tiga pelawanan seterusnya.

(Pemain perseorangan utama negara Leong Jun Hao/FOTO BAM)

Juara beregu lelaki All England 2022, Muhammad Shohibul Fikri-Bagas Maulana memberi inspirasi kepada kebangkitan Indonesia apabila berjaya mengatasi beregu utama negara Beh Chun Meng-Goh Boon Zhe, 21-12, 22-20, menjadikan kedudukan terikat 1-1.Christian Adinata kemudian meletakkan Indonesia di depan buat kali pertama dalam perlawanan itu apabila mengetepikan pemain perseorangan kedua Malaysia Lee Shun Yang 21-17, 21-9.Walaupun menang set pertama daripada empat perlawanan, 21-13, beregu lelaki kedua negara Chia Weijie-Liew Xun kemudian tumbang pada dua set terakhir menentang Pramudya Kusumuwardana-Yeremia Erich Yoche Rambitan, 16-21, 16-21, setelah pasangan Indonesia berkenaan meraih mata pingat emas pada pertembungan selama 50 minit itu.Ketika pemain Indonesia meraikan pingat emas ke-18 mereka pada acara itu, gandingan Malaysia tunduk mengalah, memikirkan apa yang mereka perlu lakukan lagi untuk menamatkan kemarau 18 tahun. Ketika ditemui selepas perlawanan, Weijie mengakui mereka telah mencuba yang terbaik untuk menyelamatkan Malaysia dan mara ke set penentuan, namun tidak berjaya.Beliau berkata Pramudya-Yeremia ternyata lebih baik daripada mereka terutamanya ketika menangani tekanan di gelanggang.“Saya rasa mereka lebih berpengalaman daripada kami dan saya mengakui pihak lawan bermain lebih bagus daripada kami hari ini,” katanya kepada pemberita.Pada masa sama, Weijie bertekad untuk kembali dengan lebih kuat dan percaya dapat memberi saingan sengit menentang Pramudya-Yeremia jika mereka bertembung sekali lagi dalam acara perseorangan di sini.- BERNAMA


Sasaran 40 emas makin hampir, Hannah puas hati prestasi atlet muda

KUALA LUMPUR, 11 Mei - Malaysia berada di landasan tepat untuk meraih 40 pingat emas di Sukan SEA Kemboja 2023, kata Menteri Belia dan Sukan Hannah Yeoh.Selain yakin dengan prestasi atlet muda di kejohanan dwitahunan itu, Hannah turut berpuas hati dengan skuad kebangsaan yang menghadirkan kilauan pingat emas buat negara.Meskipun ada sukan yang menjadi sasaran pingat tidak menepati ramalan, namun Hannah gembira prestasi luar jangka beberapa sukan dengan menghadiahkan emas melebihi sasaran."Setakat ini kita melihat silat sangat cemerlang, karate, wushu, golf dan olahraga serta banyak sukan, kita tumpang gembira dengan atlet muda sebab kebanyakan mereka kali pertama (bersaing di Sukan SEA)."Ini memang sifat sukan, ia kompetitif, kadang-kadang menang dan kalah, tapi kalau kalah kita akan pastikan apa faktor kekalahan, kita tangani dan bantu kurangkan risiko kekalahan pada masa hadapan," katanya selepas ditemui pada Bengkel Serantau YSEALI Game Changers di sini hari ini.Beliau menyifatkan sukan sebagai bidang yang kompetitif dan ada kalanya perlu berdepan kekalahan.Setakat ini, kontinjen negara berada di kedudukan ketujuh carta pingat dengan memungut 21 pingat emas, 22 perak dan 42 gangsa.


Skuad terjun sapu bersih emas Sukan SEA 2023

(Bertrand Rhodict Lises bersama Enrique Maccartney Harold)

PHNOM PENH, 11 Mei - Skuad terjun negara berada dalam kelas tersendiri selepas menyapu bersih kesemua pingat emas ditawarkan pada temasya kali ini.Emas ke-4 dan terakhir negara hadir menerusi Enrique Maccartney Harold pada aksi final yang berlangsung di Pusat Akuatik Morodok Techo, Enrique.Aksi pada sebelah pagi menyaksikan Enrique mengungguli acara platform lelaki dengan mengumpul keseluruhan 442.95 mata.Beliau mengatasi rakan senegara, Bertrand Rhodict Lises yang mencatat 384 mata untuk merangkul pingat perak.Gangsa menjadi milik penerjun Singapura, Max Lee Shen Oon merekod 362.8 mata.Tiga emas negara sebelum ini disumbangkn Kimberly Ong, Muhammad Syafiq Puteh dan Lee Yiat QingSkuad terjun negara menyapu bersih lapan pingat emas yang dipertandingkan di Sukan Sea Vietnam, tahun lalu.


Sukan SEA 2023: Lempar cakera, lompat kijang sumbang dua emas

PHNOM PENH, 11 Mei - Kem olahraga menghadirkan dua kilauan pingat emas menerusi acara lempar cakera dan lompat kijang.Pingat berkenaan hadir menerusi Irfan Shamsuddin dan Andre Anura Anuar yang cemerlang mempertahankan emas dimenangi pada edisi lalu.Turun membuka aksi di Stadium Morodok Techo, Irfan melakukan lemparan sejauh 57.83 meter untuk menewaskan atlet Thailand, Kiadpradid Srisai yang mencatat lemparan sejauh 51.89 meter.Seorang lagi atlet Thailand, Bandit Singhatongkul meraih gangsa dengan catatan 50.02 meter.Kejayaan ini bermaksa Irfan berjaya mengekalkan pingat emas dimenangi sejak 2013.Atlet lompat kijang, Andre Anura juga sukar digugat atlet lain selepas merangkul emas dengan lompatan sejauh 16.06 meter.


Skuad kriket lelaki negara tewas lagi kepada Kemboja

PHNOM PENH, 11 Mei - Skuad kriket lelaki negara tewas lagi kepada tuan rumah, Kemboja sebanyak 12 larian dalam final acara Twenty201(T201) Sukan SEA 2023 yang berlangsung di AZ Group Cricket Oval di sini hari ini. Kemboja yang diperkuatkan dengan pemain import dari India dan Pakistan memenangi lambungan duit syiling dan memilih untuk membuat pukulan serta menyudahkan 143 larian dalam 20 overs untuk muncul juara sekali gus menewaskan Malaysia yang hanya menghasilkan 131 larian dalam 19.1 overs untuk membawa pulang pingat perak.Ini merupakan kekalahan berturut-turut di tangan Kemboja selepas skuad negara tewas sebanyak 89 larian dalam final acara 50-overs, Ahad lepas. Bagaimanapun, skuad lelaki negara masih berpeluang untuk menebus kekecewaan dalam perlawanan pembukaan acara T10 esok. Malaysia akan bertemu Thailand esok, diikuti Singapura pada Jumaat dalam Kumpulan A.Juara Kumpulan A akan berdepan Johan Kumpulan B bagi menentukan pingat emas, Selasa ini (16 Mei).- BERNAMA


Honda tinggalkan Kemboja

PNOM PENH, 11 Mei- Legenda bola sepak Jepun, Keisuke Honda melepaskan jawatannya sebagai pengurus skuad bola sepak Kemboja pada Khamis, keputusan mengecewakan di temasya Sukan SEA.Honda, watak penting membantu negaranya muncul juara Piala Asia, juga bermain untuk AC Milan, sebelum ini berkata beliau akan menamatkan tempoh lima tahunnya selepas temasya itu.Kemboja sebagai tuan rumah menduduki tempat ketiga dalam kumpulan lima pasukan selepas tewas kepada Indonesia dan Myanmar dalam temasya itu.“Projek di Kemboja yang bermula pada 2018 telah berakhir,” tulis bekas pemain tengah menyerang berusia 36 tahun itu di Twitter, sambil menambah dia tidak dapat menamatkan kejohanan terakhir dengan keputusan yang memuaskan.Persatuan bola sepak Kemboja juga berkata ia kesal kerana pasukan kendalian Honda tidak dapat melepasi peringkat kumpulan.Kempen di Sukan SEA bermula dengan cemerlang dengan kemenangan 4-0 ke atas Timor-Leste namun kemudiannya mencatat keputusan seri menentang Filipina dan dua kekalahan berikutnya bermakna mereka tidak akan ke separuh akhir.Honda tidak pernah disenaraikan sebagai jurulatih rasmi, tetapi dia mengetuai pasukan dan berada di sisi padang sepanjang perlawanan.Sebagai pemain, Honda mewakili negaranya sebanyak 98 kali dan pernah menyertai kelab di Jepun, Belanda, Rusia, Itali, Mexico, Australia dan Brazil. -AFP


Hannah puas hati prestasi atlet muda di Kemboja

KUALA LUMPUR, 11 Mei - Malaysia berada di landasan tepat untuk meraih 40 pingat emas di Sukan SEA, Kemboja 2023.Menteri Belia dan Sukan, Hannah Yeoh berkata beliau berpuas hati dengan prestasi atlet muda yang berjaya menyumbang pingat emas buat negara meskipun baru pertama kali beraksi di kejohanan dwitahunan itu.Beliau berkata, walaupun ada beberapa sukan yang menjadi sasaran pingat tidak menepati ramalan, namun beliau tetap berpuas hati dengan prestasi luar jangka dengan menghadiahkan pingat emas buat negara melebihi sasaran.

"Setakat ini kita melihat silat sangat cemerlang, karate, wushu, golf dan olahraga serta banyak sukan kita tumpang gembira dengan atlet muda sebab kebanyakan mereka kali pertama di sukan SEA," katanya kepada pemberita pada Bengkel Serantau YSEALI Game Changers, di sini.Hannah turut menyifatkan sukan sebagai sesuatu yang kompetitif dan ada kalanya perlu berdepan dengan kekalahan.Katanya, faktor kekalahan perlu diteliti dan ditangani bagi mengurangkan risiko kegagalan di masa hadapan.


Norsyakirah raih emas selepas tewaskan pesilat Indonesia

PHNOM PENH, 10 Mei - Dua atlet silat negara, Nursyakirah Muksin dan Muhammad Izzul Irfan Marzuki, berjaya menundukkan lawan masing-masing pada aksi final Sukan SEA Kemboja 2023 yang berlangsung di Pusat Konvensyen Chroy Changvar.Norsyakirah Muksin berjaya meraih pingat emas, selepas menewaskan lawannya dari Indonesia, Suci Wulandri 36-33 dalam kategori Tarung bawah 45 kilogram wanita. Mendedikasikan pingatnya kepada ibu, Norsyakirah tidak sangka berjaya merangkul gelaran pada penampilan sulungnya di temasya dwitahunan itu." Saya tidak jangka. sebab saya pernah jumpa dia.. di 'world champ' saya kalah banyak mata dan dia dapat.. agak takut juga. Pagi tadi menangis juga, tapi saya sudah janji dengan emak saya untuk bawa pulang. 5 hari bulan ini, hari kelahiran ibu saya, jadi inilah hadiah untuk beliau," kata Nursyakirah.

(Reaksi atlet Pencak Silat Malaysia Norsyakirah Muksin selepas menentang atletdari Indonesia Suci Wulandari dalam acara akhir kategori Putri bawah 45 KG pada ukan SEA 2023 Phnom Penh Kemboja di Chroy Changvar Convention Center/FOTO BERNAMA)

Sementara, Muhammad Izzul Irfan Marzuki meraih pingat emas apabila menjinakkan wakil Indonesia, Kadek Andrey Nova Prayada dengan keputusan 39-33.

Pengalaman yang dimiliki lawan, sedikit pun tidak menjejas rentak Izzul untuk meraih gelaran kategori Tanding D 60-65 kilogram.

Terdahulu, menepati ramalan, Nor Farah Mazlan meraih emas di Sukan SEA Kemboja tercapai selepas mengungguli acara Tanding 50 kilogram wanita di Chroy Changvar Convention Center, sebentar tadi.Kejayaan itu hadir selepas pesilat kelahiran Kota Belud, Sabah itu menewaskan Nadhrah Sahrin dari Indonesia 23-16.Beraksi dalam keadaan menahan kesakitan patah jari manis kanan, semata-mata memburu pingat emas buat kontinjen negara, pengorbanan Farah akhirnya membuahkan hasilnya.


Cheong Min sumbang emas pertama kem wushu

PHNOM PENH, 10 Mei- Penantian atlet wushu negara, Tan Cheong Min untuk memenangi emas sulung di Sukan Asia Tenggara (SEA) menjadi kenyataan hari ini, dengan menyumbang emas ke-18 negara pada Sukan SEA Kemboja 2023, edisi ke-32.Juara dunia itu mengungguli sukan wushu Taolu dalam kategori Nanquan wanita dengan mengumpul 9.626 mata.Ia juga merupakan pingat emas sulung buat kem wushu negara.Sementara itu, pingat perak menjadi milik atlet Indonesia, Tasya Ayu Puspa Dewi dengan kutipan mata 9.593, manakala wakil Myanmar, Aye Thitsar Myint yang mengumpul 9.143 mata membawa pulang gangsa.Kejayaan dilakar Cheong Min hari ini merupakan emas ketiga diraih pada hari kelima temasya dan emas ke-18 kontinjen negara.


Sukan SEA 2023: Snuker sumbang emas ke-15 negara

PNOM PENH, 10 Mei-Pemain snuker negara Moh Keen Hoo bangkit daripada ketinggalan untuk meraih pingat emas dalam acara 6-Red perseorangan lelaki pada Sukan SEA 2023 di sini semalam.Dalam aksi mendebarkan di Aeon Sen Sok Mall itu menyaksikan permainan ditampilkan Keen Hoo serba tidak kena pada awal saingan apabila ketinggalan 0-3 kepada wakil Laos, Sitthi-deth Sabieng, sebelum berjaya menyamakan kedudukan seri 3-3.Kedudukan itu tersebut ternyata memberikan keyakinan kepada atlet negara berusia 36 tahun itu bagi meraih kemenangan dalam dua set berikutnya, untuk menoktahkan keputusan 5-3.Keen Hoo mengakui pada awal saingan, beliau gagal mempamerkan permainan terbaik disebabkan beraksi dalam tekanan."Pada permulaan permainan, saya bermain sangat teruk kerana terlalu memberi tekanan kepada diri sendiri."Selepas ketinggalan, saya cuba bertenang dan saya mulai mengejar. Pada permainan keempat dan kelima, peserta Laos melakukan kesilapan", katanya.Kejayaan Keen Hoo itu sekali gus memperbaiki pencapaiannya pada edisi lepas di Hanoi, Vietnam apabila meraih gangsa dalam acara berkenaan, yang dimenangi rakan sepasukan Lim Kok Leong.

(Aksi Pemain snuker negara Moh Keen Hoo ketika menang pingat emas/FOTO RTM)


Jackie telah terima pingat, Malaysia reda keputusan juri - CDM

PHNOM PENH, 10 Mei- Kontinjen Malaysia akur dengan keputusan muktamad pihak juri berhubung kontroversi pingat emas jaguh baling tukul besi lelaki negara, Jackie Wong yang ‘dirompak’ pada hari pertama olahraga Sukan SEA 2023 di sini Isnin lepas.Ketua Kontinjen (CDM) ke Sukan SEA 2023 Datuk Mohd Nasir Ali berkata ini kerana Jackie telah pun menerima pingat sekali gus menyaksikan beliau terlepas peluang mempertahankan emas dimenangi pada edisi 2021 selepas musuh ketatnya dari Thailand, Kittipong Boonmawan menjuarai acara tersebut.Katanya Malaysia telah melancarkan dua protes iaitu daripada Jackie sendiri serta protes bertulis pengurus pasukan, Datuk R. Annamalai, namun kedua-duanya ditolak penganjur.“Kita telah buat apa yang perlu dibuat (protes)...Lagi pun semalam kita sudah terima pingat, jika nak pertikai, kita dah terima pingat, jadi kiranya kita sudah terima keputusan (pemenang acara baling tukul besi lelaki),” katanya.Jackie yang pada awalnya membuat balingan sejauh 64.20 meter (m) pada percubaan ketiga daripada sejumlah enam balingan tidak berjaya mengatasi catatan Kittipong, yang melakukan 64.49m juga pada percubaan ketiga untuk merampas semula emas daripada tangan pemegang rekod kebangsaan itu dan seterusnya mengulangi pencapaiannya pada 2019.Bagaimanapun, saingan penuh kontroversi itu menyaksikan Jackie yang juga pernah menjuarai edisi 2017, mendakwa bahawa beliau berjaya membuat balingan terakhirnya sejauh 64.64m sebelum catatannya ditolak susulan kesilapan teknikal para juri di Stadium Nasional Morodok Techo.Sementara itu, Mohd Nasir tetap yakin kontinjen negara dapat mencapai sasaran 40 emas ditetapkan sebelum temasya dwitahunan itu melabuhkan tirainya pada 17 Mei ini biarpun kehilangan beberapa emas antaranya daripada skuad hoki dalam dewan lelaki dan wanita.“Saya yakin atlet kita akan cuba sedaya upaya mereka, kita tak akan mengalah dan lemah semangat kerana masih berjuang di sini,” katanya.Ahad lepas, skuad hoki dalam dewan lelaki negara terpaksa akur apabila tumpas 1-2 kepada Indonesia pada dalam penentuan pukulan penalti pada perlawanan akhir.Skrip sama berlaku kepada pasukan wanita apabila tewas dalam aksi penentuan pukulan penalti kepada Thailand, 1-2, selepas kedua-dua pasukan buntu menjaringkan gol dalam permainan sebenar.Sehingga semalam, Malaysia yang berada di kedudukan ketujuh telah mengutip 15 emas, 15 perak dan 32 gangsa.- BERNAMA

(Ketua Kontinjen  Datuk Mohd Nasir Ali / FOTO BERNAMA)


Sukan SEA 2023: Hoe Yan raih emas sulung skuad renang

PHNOM PENH, 10 Mei-Penantian pingat emas daripada skuad renang negara akhirnya ditamatkan selepas Khiew Hoe Yean mengungguli acara 200 meter gaya bebas lelaki pada aksi final di Pusat Akuatik Morodok di sini.Kejayaan itu turut menyaksikan Hoe Yean mempertahankan emas yang dimenangi pada edisi lalu di Vietnam.Hoe Yan berjaya merakamkan masa 1 minit 48.91 saat, untuk menyumbang emas ke 14 buat kontinjen Malaysia.Pingat perak milik atlet Thailand, Dulyawat Kaewsriyong yang mencatat 1 minit 49.29 saat, manakala gangsa milik Nguyen Huy Hoang dari Vietnam."Saya gembira kerana berjaya memperolehi pingat emas buat negara. masa yang dicatatkan tidak begitu baik. Saya anggap emas itu adalah yang pertama dari kolam renang."Saya bukan tidak gembira. Hanya saya tidak terkejut dengan prestasi saya. Saya akan buat lebih terbaik pada pertandingan esok", katanya.Sementara itu, dalam saingan wanita membabitkan acara 100 meter kuak dada pula menyaksikan, Phee Jinq En meraih pingat perak setelah memberikan tentangan sengit kepada perenang Singapura, Letitia En Yi Sim.Jin En melakukan catatan 1 minit 9.60 saat, sementara Letitia pula meraih emas dengan 1 minit 7.940 saat.

(Atlet renang negara Khiew Hoe Yean/FOTO RTM)


Shereen teruskan legasi keluarga, status pemegang rekod

PNOM PENH, 10 Mei- Kemenangan pingat emas pertama Sukan Sea Kemboja 2023 buat atlet 400 meter negara, Shereen Samson Vellabouy, bukan hanya membanggakan negara, malah menambah lagi reputasi keluarganya yang kini memegang status sebagai pemegang rekod.Atlet berusia 30 tahun itu, cukup gembira dapat meneruskan legasi keluarga.Ironinya, ketika nama Shereen berada dalam senarai pemilik rekod kebangsaan dalam acara 400m, ibunya, Josephine Mary Singarayar juga masih kekal sebagai pemegang rekod kebangsaan dalam acara 800m wanita."Saya berusaha keras untuk memenangi acara 400m di sukan SEA sejak menyertai temasya dwitahunan itu pada 2015 sekali gus ia terbalas dengan kejayaan ini."Pada masa sama, segala latihan Amerika Syarikat membantu untuk meningkatkan lagi keupayaan terutamanya membabitkan teknik larian dalam acara 400m. Apa yang saya boleh saya katakan, tiada cabaran besar cuma mahu buat yang terbaik selain turut mendapat sokongan daripada keluarga," katanya.Shereen turut mengembalikan maruah negara dalam acara itu, apabila menamatkan kemarau pingat emas selama 24 tahun di trek Stadium Nasional Techo Morodok, Phnom Penh.Catatan 52.53 saat (s) dilakukannya cukup untuk menewaskan tujuh lagi pesaing, yang menyaksikan 2 atlet dari Vietnam, Nguyen Thi Huyen (53.27s) dan Nguyen Thi Hang meraih perak dan gangsa.Kali terakhir pingat emas 400m wanita Sukan Sea dimenangi atlet negara adalah pada tahun 1999, menerusi N Manimagalay, di Brunei.

(Shereen Samson Vellabouy ditemui wartawan sejurus selepas menamatkan larian)


Liga Juara: Jaringan De Bruyne ikat Real Madrid

MADRID, 10 Mei-Pertemuan dua kelab gergasi Eropah pada separuh akhir pertama Liga Juara-Juara di antara penyandang, Real Madrid dan Manchester City berakhir dengan keputusan seri 1-1 di Stadium Santiago Bernabeu, Madrid awal pagi Rabu.Jaringan jarak jauh Kevin De Bruyne pada minit ke-67 pada separuh masa kedua memberi kelegaan buat Manchester City menjelang timbal balik kedua di Stadium Etihad pada 18 Mei depan.Pasukan Real Madrid terlebih dahulu membuka jaringan hasil jaringan Vincius Junior pada minit ke-36 separuh masa pertama.Jaringan tersebut berpunca daripada serangan balas yang dimulakan oleh Eduardo Camavinga yang bijak melorongkan bola bagi membuka ruang kepada Vincius bagi meledak gol buat tuan rumah.Pada perlawanan itu, kelibat penyerang berbisa City, Erling Haaland dikunci kemas oleh pertahanan Real Madrid yang diketuai oleh David Alaba dan Antonio Rudiger.Meskipun menguasai 70 peratus permainan, anak-anak buah Pep Guardiola dilihat sukar menembusi pertahanan Real Madrid.Kedua-dua pasukan dijangka membuat perhitungan semula di Manchester minggu depan. Pemenang bakal bertemu Inter Milan atau Ac Milan di perlawanan akhir-AFP

(Penyerang Real Madrid, Vincius Junior meraikan jaringan ketika pertemuan menentangManchester City/FOTO AFP)


Michelle Chai letak jawatan CEO ABM

(Ketua Pegawai Eksekutif Akademi Badminton Malaysia, Michelle Chai)

KUALA LUMPUR, 9 Mei- Hanya beberapa jam selepas mengaku mengambil tanggungjawab penuh atas keputusan buruk skuad wanita di Sukan SEA, Persatuan Badminton Malaysia (BAM) mengesahkan Michelle Chai telah menyerah serta menghantar notis peletakan jawatannya selaku Ketua Pegawai Eksekutif Akademi Badminton Malaysia (ABM).Badan induk sukan itu dalam satu kenyataan memaklumkan, tindakan diambil Michelle itu susulan prestasi hambar skuad wanita negara yang tersingkir daripada saingan Sukan SEA Kemboja di Phnom Penh."ABM turut ingin mengumumkan Pengarah Prestasi Tinggi ABM Dr Timothy John Jones dilepaskan daripada jawatannya berkuat kuasa serta-merta,” menurut kenyataan itu.Tindakan BAM tersebut dibuat tidak sampai 24 jam selepas sidang media diadakan Michelle, yang mengambil tanggungjawab penuh atas prestasi ditunjukkan skuad wanita berpasukan selain memberi bayangan untuk melepaskan jawatannya.Michelle pada sidang media tersebut berkata kekalahan mengejut 0-3 di tangan skuad wanita Filipina pada aksi suku akhir di Dewan Badminton Morodok Techo, Stadium Nasional itu merupakan sesuatu kenyataan yang tidak boleh diterima dan memerlukan jalan penyelesaian barisan pengurusan dan kejurulatihan ABM.

Berita berkaitan: Prestasi hambar skuad wanita, Michelle beri bayangan lepas jawatan CEO ABM


Momentum pungutan pingat Malaysia perlahan, kekal di kedudukan ketujuh

PHNOM PENH, 10 Mei- Momentum pungutan pingat emas kontinjen negara masih perlahan selepas berakhir hari keempat temasya Sukan SEA 2023 apabila sekadar menambah lima pingat emas.Walaupun pencapaian itu adalah terbaik setakat ini, ia bagaimanapun tidak mengubah kedudukan kem Malaysia yang kekal di kedudukan ketujuh dengan kutipan keseluruhan 15 pingat emas, 15 perak dan 32 gangsa.Pada saingan semalam, olahraga menyumbangkan dua emas dan masing-masing satu daripada acara terjun, renang serta snuker.Muhammad Syafiq Puteh menyumbangkan pingat emas pertama Malaysia apabila mengungguli acara 3 meter (m) papan anjal lelaki, sebelum pelari negara Shereen Samson Vallabouy dan Umar Osman, masing-masing mengungguli acara 400 meter wanita dan lelaki.Lebih manis apabila Umar mencipta rekod baharu kebangsaan 46.34 saat (s) sekali gus meleburkan rekod lama 46.41s milik Mohd Zaiful Zainal Abidin, yang dicatat pada Kejohanan Olahraga Remaja Asia di Brunei pada Julai 2001.Skuad renang negara pula boleh menarik nafas lega apabila perenang Khiew Hoe Yean menghadiahkan pingat emas sulung bagi Malaysia dalam acara 200m gaya bebas lelaki selepas empat hari acara berkenaan berlangsung di Pusat Akuatik Nasional Morodok Techo, di sini.

Pemain snuker negara Moh Keen Hoo melengkapkan pencapaian lima pingat emas Malaysia apabila mengungguli acara 6-Red perseorangan lelaki.Selepas tamat saingan, menyaksikan Thailand yang sebelum ini berada di tempat ketiga, memintas untuk mendahului carta pungutan pingat dengan meraih keseluruhan 40 emas, 30 perak dan 45 gangsa.Vietnam kekal di kedudukan kedua selepas mengutip 39 pingat emas, 39 perak dan 46 gangsa manakala tuan rumah, Kemboja yang sebelum ini berada di tempat teratas jatuh dua anak tangga di posisi ketiga dengan 39-39-39. -BERNAMA


Hoe Yan raih pingat emas renang 200m gaya bebas

PHNOM PENH, 9 Mei- Penantian pingat emas daripada skuad renang negara akhirnya ditamatkan oleh Khiew Hoe Yean dengan mengungguli acara 200 meter (m) gaya bebas lelaki pada aksi final Sukan SEA Kemboja 2023 di Pusat Akuatik Morodok, Phnom Penh, hari ini.Kejayaan itu turut menyaksikan Hoe Yean mempertahankan emas yang dimenangi pada edisi lalu di Vietnam.Hoe Yan berjaya merakamkan masa 1 minit 48.91 saat (s) bagi menyumbang emas ke-14 buat kontinjen Malaysia.Pingat perak milik atlet Thailand, Dulyawat Kaewsriyong yang mencatat masa 1 minit 49.29 s manakala gangsa milik Nguyen Huy Hoang dari Vietnam.Dalam saingan wanita membabitkan acara 100m kuak dada pula menyaksikan Phee Jinq En meraih pingat perak setelah memberikan tentangan sengit kepada perenang Singapura, Letitia En Yi Sim.Jin En melakukan catatan 1 minit 9.60 s, sementara Letitia pula meraih emas dengan 1 minit 7.940 s.


Shereen Samson menang emas 400m

PHNOM PENH, 9 Mei- Pelari negara, Shereen Samson Vallabouy mengungguli acara 400 meter (m) wanita dalam Sukan SEA Kemboja di Stadium Nasional Morodok Techo, Phnom Penh dengan catatan masa 52.53 saat.Kejayaan Shereen itu menyumbang emas ke-12 buat negara hari ini pada temasya berkenaan.Sementara itu, dua pelari Vietnam, Nguyen Thi Hang (53.27 saat) dan Nguyen Thi Huyen (53.27 saat), masing-masing muncul sebagai pemenang pingat perak dan gangsa.


Umar Osman hadiah emas ke-13 negara

PHNOM PENH, 9 Mei- Pelari negara, Umar Osman memenangi pingat emas acara 400 meter (m) dalam Sukan SEA Kemboja 2023 di Stadium Nasional Morodok Techo, Phnom Penh, hari ini.Umar mencatat masa 46.34 saat mengatasi wakil Filipina, Umajesty Williams dengan catatan 46.52 saat (perak), manakala rakan senegaranya, Frederick Ramirez, dengan 46.63 saat (gangsa).Kejayaan Umar itu menyaksikan beliau menyumbang emas ke-13 buat negara, selain turut memecahkan rekod kebangsaan milik Zaiful Zainal Abidin yang bertahan selama 22 tahun.Zaiful sebelum ini memegang rekod berkenaan selepas melakukan catatan 46.41 saat dalam Kejohanan Olahraga Remaja Dunia di Bandar Seri Begawan, Brunei pada 2001.

(Umar Osman mendahului saingan dalam acara 400 meterdi Sukan SEA Kemboja, hari ini)


Atlet Terengganu terima insentif RM1,000

KUALA NERUS, 9 Mei- Seramai 52 atlet dan pegawai dari Terengganu yang mewakili negara ke Temasya Sukan SEA 2023 Kemboja bakal menerima insentif tunai daripada Majlis Sukan Negeri Terengganu (MSNT) berjumlah RM1,000 seorang. Pemberian menerusi Insentif Skim Wakil Negara (SWARA) itu secara keseluruhannya melibatkan sejumlah RM52,000 yang akan disumbangkan kepada 34 atlet lelaki, 10 atlet wanita, tujuh orang jurulatih dan seorang pegawai teknikal. Pengarah MSNT, Ahmad Shahrizal Yahaya berkata, kesemua penerima itu adalah mereka yang terlibat dan terpilih mewakili negara dalam 16 jenis sukan dipertandingkan di temasya tersebut, sehingga 17 Mei ini. "Jika mereka (atlet) berjaya meraih pingat pula, kerajaan negeri akan memberi imbuhan lain menerusi Skim Hadiah Kemenangan (SHAKE). Jumlah itu (insentif) bergantung kepada pingat yang dimenangi," katanya dalam Majlis Jalinan Mesra Hari Raya di Gelanggang Serbaguna MSNT, Gong Badak, di sini, hari ini. Sebelum ini, pada Sukan SEA Hanoi 2021, insentif untuk pemenang pingat emas secara individu adalah sebanyak RM4,000, diikuti perak (RM3,000) dan gangsa sebanyak RM2,000.Bagi acara berpasukan pula, pemenang pingat emas menerima RM2,500, perak dan gangsa masing-masing RM2,000 dan RM1,500.


Prestasi hambar skuad wanita, Michelle beri bayangan lepas jawatan CEO ABM

KUALA LUMPUR, 9 Mei - Ketua Pegawai Eksekutif Akademi Badminton Malaysia (ABM) Michelle Chai memberi bayangan bersedia melepaskan jawatannya susulan prestasi hambar skuad wanita negara yang tersingkir daripada saingan Sukan SEA Kemboja di Phnom Penh, semalam.Michelle berkata kekalahan mengejut 0-3 di tangan skuad wanita Filipina pada aksi suku akhir di Dewan Badminton Morodok Techo, Stadium Nasional itu merupakan sesuatu kenyataan yang tidak boleh diterima dan memerlukan jalan penyelesaian barisan pengurusan dan kejurulatihan ABM.“Hakikatnya jurang antara negara kita dengan Filipina sangat jauh, kita mempunyai segalanya berbanding mereka termasuk sokongan penuh persatuan. Mereka kurang berpengalaman dan ada dalam kalangan pemain mereka tidak menyertai perlawanan kompetitif dalam tempoh tiga tahun."Alasan (kekalahan) sebab kita menghantar pemain muda, tidak mempunyai pengalaman selain kurang menyertai kejohanan tidak boleh dijadikan alasan kukuh dan kekalahan itu hanya boleh diterima jika kita tewas kepada pasukan yang lebih kuat,” katanya kepada pemberita dalam sidang media di ABM, Bukit Kiara, di sini hari ini.

(Ketua Pegawai Eksekutif Akademi Badminton Malaysia (ABM) Michelle Chai)

Michelle berkata pihaknya dalam masa sama perlu berhenti daripada ‘berselindung’ di sebalik alasan tersebut apabila skuad negara gagal mempamerkan kejayaan dalam mana-mana kejohanan serta temasya di masa akan datang.Michelle turut meminta pasukannya yang terdiri daripada Pengarah Prestasi Tinggi Dr Tim Jones, Pengarah Kejurulatihan Beregu Rexy Mainaky serta Pengarah Kejurulatihan Perseorangan Wong Choong Hann untuk ‘bermuhasabah’ diri susulan aksi hambar skuad badminton wanita di Kemboja itu.“Kita perlu bertanya kepada diri sendiri sama ada telah memainkan peranan penuh menambah nilai kepada atlet ini. Jika tidak boleh lagi berbuat demikian dan impak itu tidak dirasai kenapa kami masih di sini? Mungkin sudah tiba masanya pasukan ini memerlukan ‘angin baharu’,” katanya.Menurut Michelle, meskipun memiliki perancangan jangka panjang yang dilihat mampu menghasilkan keputusan dimahukan, beliau tanpa berselindung mahu melihat pencapaian dalam tempoh terdekat dijelmakan."Perancangan jangka panjang memang ada tetapi mahu tengok juga perubahan dalam tempoh tiga atau enam bulan. Secara jujur, perancangan jangka panjang tidak akan nampak sekarang kerana ia memerlukan masa," katanya.Semalam, skuad badminton wanita negara sekali lagi mengulangi aksi mengecewakan pada edisi Sukan SEA 2021 di Hanoi, Vietnam sebelum ini selepas tersekat di saingan suku akhir acara badminton berpasukan.- BERNAMA


Syafiq Puteh sumbang pingat emas ke-11 negara

PHNOM PENH, 9 Mei- Atlet terjun negara, Muhammad Syafiq Puteh menghadiahkan emas ke-11 negara pada hari ke-4 kejohanan Sukan SEA Kemboja 2023, di Pusat Akuatik Morodok Techo, tengah hari tadi.Syafiq berjaya mengumpul mata tertinggi, 377.85 mata sekali gus mengekalkan rekod pingat emas yang dimenanginya pada temasya sama di Vietnam, tahun lalu.Bagaimanapun, Syafiq menyatakan dirinya kurang berpuas hati dengan prestasi yang ditampilkan terutama pada terjunan terakhir."Perasaan saya, semestinya sangat gembira. Saya dapat pertahankan pingat emas saya pada tahun ini. Saya nak ucap terima kasih kepada semua yang terlibat membantu saya untuk berada sampai tahap ini.Semuanya berjalan dengan baik cuma pada terjunan terakhir itu saya rasa sedikit kurang baik. Tapi, itulah pertandingan kan, apa pun saya bersyukurlah," kata Syafiq kepada media selepas selesai acara terjunannya.

Sementara itu, seorang lagi penerjun negara, Gabriel Gilbert Daim yang mengumpul 365.25 mata turut berjaya mempertahan pingat perak yang diraih di Vietnam.Pingat gangsa pula menjadi milik atlet Singapura, Avvir Tham Pac Lun.


Sukan SEA Kemboja, skuad badminton lelaki benam Vietnam 3-1

PHNOM PENH, 9 Mei- Skuad badminton lelaki negara mara ke aksi separuh akhir Sukan SEA Kemboja 2023 selepas menundukkan Vietnam, 3-1, di Dewan Badminton Kompleks Sukan Nasional Morodok Techo, Phnom Penh, sebentar tadi.Malaysia mempertaruhkan perseorangan lelaki negara, Leong Jun Hao yang berentap dengan Nguyen Hai Dang.Jun Hao memastikan kem negara memulakan kempen dengan langkah kanan apabila menang dengan keputusan 21-14, 21-16 dalam tempoh 40 minit.

(Perseorangan lelaki negara, Leong Jun Hao menewaskan Nguyen Hai Dang pada aksi hari ini)

Gandingan beregu lelaki, Goh Boon Zhe-Beh Chun Meng turut unggul untuk menghadiahkan mata kedua buat negara dengan menewaskan gandingan Dinh Hoang Nguyen-Dinh Manh Tran, 21-19, 21-14.Bagaimanapun, keputusan saingan ketiga, acara perseorangan lelaki tidak memihak kepada skuad negara apabila Lee Shun Yang tewas menentang pemain Vietnam, Le Duc Phat, 13-21, 21-16, 7-21.Namun begitu, kemaraan Malaysia tidak terhenti di situ, beregu kedua lelaki negara, Chia Wei Jie-Liew Xun menyelamatkan maruah negara ketika berdepan dengan Xuang Hung Nguyen-Van Hai Pham apabila merakamkan kemenangan 21-14, 21-18.Malaysia melengkapkan kemenangan di saingan suku akhir itu dengan keputusan 3-1.Kemenangan juga sedikit sebanyak mengubati kekecewaan dari skuad wanita yang terkandas seawal suku akhir semalam selepas diaibkan Filipina 3-0.Malaysia akan bertemu Thailand di pusingan separuh akhir, esok.Sementara itu, kemenangan pertama nyata memberi tonik kepada pemain perseorangan lelaki negara, Leong Jun Hao, yang menjadi sandaran utama skuad badminton negara ketika ini.Momentum yang sama ditampilkan beregu lelaki negara yang membuat penampilan sulung di temasya dwitahunan itu."Kita sentiasa bagi yang terbaik untuk pasukan. Harap pasukan kita akan terus menang. Sekurang-kurangnya, kita nak capai ke peringkat separuh akhir," kata beregu lelaki, Goh Boon Zhe-Beh Chun Meng kepada pemberita RTM, di sini.


Harimau Muda sepatutnya ke final - Elavarasan

PHNOM PENH, 9 Mei - Pengendali skuad Bawah 22 Tahun (B-22) kebangsaan E. Elavarasan seakan tidak dapat menerima kenyataan bahawa pasukan bimbingannya tersingkir daripada saingan bola sepak lelaki Sukan SEA 2023.Peluang skuad Harimau Muda untuk mara ke peringkat separuh akhir tertutup selepas tewas 1-2 kepada Vietnam pada perlawanan ketiga Kumpulan B yang berlangsung di Stadium Prince di sini, malam tadi.Beliau berkata dengan kualiti permainan yang ditunjukkan anak buahnya ketika menentang juara bertahan Vietnam itu, sepatutnya Malaysia layak beraksi di pentas final.“Kita memang sasar untuk sekurang-kurangnya pergi ke perlawanan akhir, dari standard yang kita tunjuk tadi sepatutnya kita berada di sana (final). Kadang-kadang dalam keadaan sebegini kita kena terima keputusan-keputusan dibuat oleh pihak lain.“Kadang-kadang kita kena terima yang kita main bagus, bukan tak bagus. Kita tak dapat menjaringkan gol bila kita ada peluang jadi kita terpaksa terima yang kita tersingkir,” katanya pada sidang media selepas perlawanan di sini.Kekalahan malam tadi menyaksikan perjalanan skuad B-22 pada Sukan SEA kali ini berakhir setelah gagal melepasi saingan peringkat kumpulan dengan hanya mengumpul tiga mata daripada tiga perlawanan iaitu menang 5-1 ke atas Laos dan tewas 0-2 di tangan Thailand.

Vietnam pula yang mencatat kemenangan ketiga berturut-turut selepas menewaskan anak buah Elavarasan, akan mengiringi Thailand ke pusingan kalah mati selepas kedua-duanya berkongsi sembilan mata di kedudukan teratas.Walaupun kecewa skuad bimbingannya gagal mencapai sasaran layak ke final seperti ditetapkan Persatuan Bolasepak Malaysia (FAM), Elavarasan masih berbangga dengan elemen positif yang ditunjukkan para pemain.“Saya jarang tengok Sukan SEA tetapi ini pertama kali saya bawa pasukan, jadi pada saya boleh nampak DNA skuad senior itu boleh dicapai ataupun dicapai pada masa akan datang untuk pemain dinaikkan ke skuad senior,” katanyaMengulas lanjut, Elavarasan berkata pasukan masih perlu memberikan tumpuan dan mempamerkan persembahan terbaik ketika menentang Singapura pada baki aksi kumpulan menentang Singapura Khamis ini.Dengan tersingkirnya pasukan negara, anak buah Elavarasan mengulangi episod 2019 di Manila, Filipina, selepas ‘pulang’ awal apabila menamatkan saingan kumpulan di kedudukan keempat. Edisi 2021 di Hanoi, Vietnam tahun lepas, Malaysia menamatkan saingan di tempat keempat.Kali terakhir Malaysia membawa pulang pingat adalah pada edisi 2017 di Kuala Lumpur selepas meraih perak sementara kali terakhir merangkul emas pada edisi 2011 di Indonesia. - BERNAMA


ART tubuh pusat latihan baharu di luar Kuala Terengganu

KUALA TERENGGANU, 9 Mei-Akademi Ragbi Terengganu(ART) mengorak langkah dengan penubuhan pusat latihan latihan baharu yang terletak di kawasan luar Kuala Terengganu.Sekolah Menengah Kebangsaan(SMK) Belara yang berstatus sekolah asrama harian biasa yang terletak 8 kilometer dari pinggir bandar raya Kuala Terengganu menjadi pusat latihan kedua akademi tersebut sebagai usaha melahirkan atlet-atlet sukan ragbi berkualiti seawal usia di bangku sekolah.Seramai 13 pelatih baru telah berjaya diterima sebagai kelompok pertama pengambilan pada tahun ini, melengkapkan keseluruhan seramai 45 pelatih sebahagiannya berada di pusat latihan pertama ART di SMK Sultan Sulaiman, Kuala Terengganu.Rata-rata ibu bapa dan penjaga yang ditemui pemberita sewaktu pendaftaran kemasukkan ke asrama melahirkan perasaan teruja merealisasikan impian anak mereka.Bapa kepada pelatih Akademi Ragbi Terengganu, Mohd Nazri Mohd Ramli berkata sukan merupakan medium penting bagi membentuk sikap pelajar pada masa depan."Sukan merupakan platform penting dan berguna untuk membentuk karekter pelajar pada masa hadapan", katanya.Pandangan yang sama turut dilontarkan oleh Yang Dipertua Persatuan Ragbi Terengganu, Amir Amri Mohamed yang melihat sukan ragbi sebagai jaminan masa hadapan selain daripada mengisi masa lapang."Satu perkembangan positif untuk sukan ragbi ini bukan sahaja untuk bersukan semata-mata untuk mengisi masa lapang tetapi lebih terjamin dari segi masa depan pelajar terbabit dengan sukan ini", katanya yang ditemui pemeberita di sini.Sementara itu, Pengerusi Teknik Ragbi Jabatan Pendidikan Terengganu, Mohd Fadzli Yusof berkata kekurangan pelajar di asrama SMK Belara menyebabkan Jabatan Pendidikan Negeri mengambil pelajar-pelajar Akademi Ragbi Terengganu bagi tinggal di asrama sekolah berkenaan."Masih lagi kekurangan pelajar untuk berada di asrama. Jadi atas dasar itu, kita boleh mengambil pelajar-pelajar Akademi Ragbi Terengganu untuk tinggal di asrama SMK Belara", ujarnya.Program pembangunan sukan ragbi sepenuh masa di akademi tersebut merupakan kerjasama di antara pemegang-pemegang taruh utama iaitu Persatuan Ragbi Negeri Terengganu(PRNT) bersama Majlis Sukan Negeri Terengganu(MSNT) dan Jabatan Pendidikan Negeri Terengganu(PRNT) dalam usaha untuk memartabatkan sukan ragbi di Terengganu sekaligus seiring dengan objektif program '1 Murid 1 Sukan' yang diperkenalkan oleh Kementerian Pendidikan Malaysia sebelum ini.

(Pengerusi Teknik Ragbi Jabatan Pendidikan Terengganu, Mohd Fadzli Yusof/Foto RTM)


Messi kembali menjalani latihan

(Lionel Messi kembali menjalani latihan / IG Paris Saint-Germain)

PARIS, 9 Mei- Lionel Messi kembali menjalani latihan bersama Paris Saint-Germain pada Isnin enam hari selepas digantung kerana pergi ke Arab Saudi tanpa kebenaran.“Leo Messi kembali menjalani latihan pagi Isnin,” tweet kelab itu bersama gambar pemain berusia 35 tahun itu beraksi.Kepulangannya menandakan kemungkinan dia akan beraksi dalam perlawanan tuan rumah PSG dengan Ajaccio yang diancam penyingkiran Sabtu depan.PSG dalam misi mempertahankan kejuaraan Ligue 1 mereka, mendahului enam mata berbanding Lens dengan baki empat perlawanan.Messi digantung oleh kelab milik Qatar itu selepas gagal hadir untuk latihan Isnin lalu.Sebaliknya, pemenang Ballon d'Or tujuh kali itu pergi ke Arab Saudi tanpa kebenaran PSG untuk memenuhi komitmen sebagai sebahagian daripada kontrak dengan pejabat pelancongan negara itu.Messi kemudiannya meminta maaf dalam video yang disiarkan di Instagram kepada 458 juta pengikutnya."Saya ke Arab Saudi setelah membatalkannya sebelum ini. Kali ini saya tidak boleh membatalkannya. Saya minta maaf atas apa yang saya lakukan dan saya menunggu untuk melihat apa yang kelab memutuskan untuk lakukan."Situasi itu mengukuhkan kemungkinan Messi tidak akan kekal di PSG selepas musim ini, apabila kontrak dua tahunnya dengan kelab itu tamat. -AFP


Messi menang anugerah Laureus 2023

ISTANBUL, 9 Mei- Ketua pasukan Argentina, Lionel Messi pada Isnin dinamakan sebagai pemenang ahli sukan tahunan pada anugerah sukan dunia Laureus."Mencipta sejarah dunia! Lionel Messi atlet pertama memenangi anugerah ahli sukan tahunan dan pasukan terbaik dunia Laureus tahun yang sama", tweet Laureus.Messi membawa pasukan Argentina menjuarai Piala Dunia 2022 menumpaskan penyandang juara, Perancis pada penentuan sepakan penalti di Qatar.Sementara itu, pasukan Argentina dinobatkan sebagai pasukan terbaik dunia, manakala pemain Manchester United, Christian Eriksen memenangi anugerah penampilan semula terbaik.Eriksen yang didiagnosis penyakit jantung tahun lalu ketika perlawanan EURO 2022 di Copenhagen.Dia tidak bermain buat kelabnya, Inter Milan dan Denmark buat beberapa bulan sebelum menyertai Brentford melalui perpindahan percuma pada 2022."Kemunculan beliau (Eriksen) pada pertandingan bola sepak tahap tertinggi adalah sesuatu perkara yang hebat", kata Laureus menerusi ciapan twitter.-ANDOLU

(Lionel Messi menang atlet terbaik dan pasukan terbaik dunia/Foto AFP)


Sukan SEA Kemboja: Jackie Wong ‘paksa rela’ dengan perak

(Aksi Jackie Wong selepas melakukan balingan / BERNAMA)

PNOM PENH, 9 Mei- Jaguh baling tukul besi Negara, Jackie Wong, terpaksa merelakan pingat emas Sukan SEA Kemboja 2023 diberikan kepada seteru utamanya dari Thailand disebabkan isu teknikal sekali gus  gagal mempertahankan emas edisi lalu di Hanoi.Menurutnya, walaupun bantahan dibuat oleh pihak Kesatuan Olahraga Malaysia, KOM, ia tetap ditolak tanpa sebarang alasan kukuh.“Kita telah failkan rayuan, namun mereka tolak tanpa sebarang sebab.  Juri berkata mereka akan analisa video tetapi mereka tdak menunjukkan apa-apa kepada kami.“Memang sangat tidak adil kepada saya, saya sangat kecewa dengan keputusan yang telah dibuat. Saya harap isu in dibawa kepada CDM dan semoga ia tidak berlaku lagi selepas ini,”katanya.Atlet berusia 31 tahun itu menyatakan dirinya tidak mampu menerimanya kerana kekalahan itu bukan disebabkan prestasinya kurang memuaskan malah berpunca daripada tindakan berat sebelah.Berdasarkan keputusan rasmi, Kittipong meraih pingat emas selepas melakukan balingan sejauh 64.49 meter, manakala Jackie perak dengan catatan jarak 64.20 meter dan gangsa menjadi milik seorang lagi atlet negara, Sadat Marzuqi Arjisan.Jackie mula memenangi pingat emas baling tukul besi di temasya Sukan Sea Kuala Lumpur 2017, dengan catatan 65.90 meter dan ia dirampas seteru yang sama pada saingan 2019 di Filipina.Pada edisi lalu di Vietnam, Jackie kembali merampas pingat emas dari Kittipong dengan catatan 66.49 meter.Kali ini giliran Kittipong pula, namun Jackie tidak dapat menerima keputusannya.

(Jackie (KIRI) dan seorang lagi atlet negara Sadat Marzuqi Arjisan yang meraih gangsa)


Sukan Sea 2023: Malaysia tambah 4 pingat emas

(Lebih cemerlang, atlet berusia 23 tahun itu melakar rekod baharu temasya dengan lontaran sejauh 61.87 meter)

PHNOM PENH, 8 Mei- Kontinjen negara terus menampilkan aksi membanggakan di Sukan SEA Kemboja 2023 di sini dengan meraih beberapa lagi kilauan emas buat negara hari ini.Atlet acara tukul besi, terjun dan pelayaran antara yang menyerlah pada hari ketiga temasya.Jaguh tukul besi, Grace Wong Xiu Mei terlebih dahulu menceriakan kem negara dengan menyumbang emas ketujuh dalam aksi di Stadium Morodok Techo.Lebih cemerlang, atlet berusia 23 tahun itu melakar rekod baharu temasya dengan lontaran sejauh 61.87 meter.Momentum emas diteruskan penerjun muda negara, Kimberly Bong dengan menguasai acara 3 meter papan anjal wanita.

(Momentum emas diteruskan penerjun muda negara, Kimberly Bong dengan menguasai acara 3 meter papan anjal wanita)

Kimberly memungut 276.3 mata keseluruhan, sekali gus mengekalkan pingat emas yang dimenangi Ng Yan Yee pada temasya sama di Vietnam, tahun lalu.Skuad pelayaran turut membuktikan kejaguhan menghadirkan kilauan emas ke-9 dan ke-10 buat negara.Pingat emas disumbangkan Muhammad Hafizin Mansor dalam acara RS X dan Izry Hafiezy Fitry dalam acara RS One.

(Pingat emas disumbangkan Muhammad Hafizin Mansor dalam acara RS X dan Izry Hafiezy Fitry dalam acara RS One)


Vietnam 'hantar' Harimau Muda pulang awal

(Pemain Malaysia, Muhammad Najmudin Akmal Kamal Akmal diasak pemain Vietnam pada perlawanan Bola Sepak Peringkat Kumpulan B sempena Sukan SEA 2023 di Stadium Prince hari ini/ Foto BERNAMA

PHNOM PENH, 8 Mei - Malaysia gagal mencapai sasaran layak ke final selepas tewas kepada juara bertahan, Vietnam 1-2 pada aksi ketiga Kumpulan B saingan bola sepak lelaki Sukan SEA 2023 yang menyaksikan skuad Harimau Muda menamatkan permainan dengan sembilan pemain, malam ini.Kekalahan di Stadium Prince di sini, cukup untuk menafikan hasrat menggunung skuad Bawah 22 Tahun (B-22) kebangsaan bimbingan E. Elavarasan untuk mara ke peringkat separuh akhir selepas hanya mengumpul tiga mata daripada tiga perlawanan setakat ini.Vietnam pula yang mencatat kemenangan ketiga berturut-turut akan mengiringi Thailand ke pusingan kalah mati selepas kedua-duanya berkongsi sembilan mata di kedudukan teratas.Pada aksi 'hidup atau mati' malam ini, Elavarasan yang membuat lima pertukaran dalam kesebelasan utama yang tewas kepada Thailand Sabtu lalu, terkedu apabila pasukan negara ketinggalan seawal minit ketujuh berpunca gol sendiri pemain pertahanan Ahmad Zikri Mohd Khalili.Pemain Selangor FC itu tertampan bola ke gawang sendiri ketika bergelut mengeluarkan bola sepakan penalti Nguyen Van Tung yang berjaya diselamatkan penjaga gol, Sikh Izhan Nazrel Sikh Azman.Vietnam kemudian menambah derita skuad Harimau Muda dengan gol kedua menerusi tandukan Van Tung yang menyambar hantaran lintang Vo Minh Trong pada minit ke-33.Namun, menghampiri rehat, Malaysia berjaya mengurangkan defisit jaringan selepas pemain tengah Mohd Aiman Afif Md Afizul menyambar bola tangkapan kurang kemas penjaga gol yang juga kapten Vietnam, Quan Van Chuan ketika cuba menyelamatkan sepakan percuma pada minit ke-43.Penyerang Muhammad Aliff Izwan Yuslan terlepas peluang keemasan untuk menyamakan kedudukan pada minit ke-45 selepas rembatannya tinggi melewati palang tatkala hanya perlu menewaskan Van Chuan di gawang.

(Pemain Malaysia, Muhammad Aliff Izwan Yuslan cuba menjaringkan gol ketika menentang Vietnam pada perlawanan Bola Sepak Peringkat Kumpulan B sempena Sukan SEA 2023 di Stadium Prince hari ini/ Foto BERNAMA)

Nasib sama turut dialami Muhammad Najmudin Akmal Kamal Akmal selepas pemain tengah Johor Darul Ta'zim (JDT) II itu terlepas dua peluang terbaik untuk menyamakan kedudukan masing-masing pada minit ke-53 dan minit ke-62 dengan Van Chuan menjadi penyelamat.Momentum anak buah Elavarasan yang giat melancarkan serangan ke kubu pertahanan Vietnam dalam usaha mencari gol penyamaan terencat apabila pengadil dari Jepun, Jumpei Lida mengarahkan Muhammad Safwan Mazlan dan Muhammad Najmudin keluar padang susulan menerima kad merah.Muhammad Safwan yang dimasukkan sebagai pemain gantian dilayangkan kad merah kerana mengasari Nguyen Thanh Nhan dalam kotak penalti pada minit ke-79 sebelum Muhammad Najmudin mengutip kad kuning kedua kerana kesalahan menjatuhkan Thanh Nhan tiga minit berselang.Dengan tersingkirnya pasukan negara daripada saingan kumpulan, anak buah Elavarasan mengulangi episod edisi 2019 di Manila, Filipina, selepas turut ‘pulang’ awal apabila menamatkan saingan kumpulan di kedudukan keempat. Edisi 2021 di Hanoi, Vietnam, Malaysia menamatkan saingan di tempat keempat.Malaysia yang kali terakhir merangkul emas pada edisi 2011 di Indonesia akan menamatkan baki aksi kumpulan menentang Singapura di venue sama, Khamis ini.Dalam pada itu, Thailand mengesahkan kemaraan ke pusingan separuh akhir selepas membenam Laos 4-1 dalam satu lagi aksi kumpulan pada sebelah petang di venue sama. -BERNAMA